Sulík vníma Progresívne Slovensko ako možného spoluhráča

BRUSEL/BRATISLAVA. Vznikajúcu politickú stranu Ivana Štefunka Progresívne Slovensko (PS) považujem za možného spoluhráča, nie konkurenta, uviedol pre TASR predseda SaS a europoslanec Richard Sulík. Myslí si, že súčasná vládna koalícia v tejto podobe nevydrží do konca volebného obdobia. Z prípadnej spolupráce vylúčil len stranu Smer a Mariana Kotlebu. "Je to rozhodne možný spoluhráč, jednoznačne. Mňa trochu prekvapuje také to divadlo, čo robia okolo toho. Všetci vedia, že z toho bude politická strana a oni sa tvária ako nejaký think-tank," skonštatoval Sulík na adresu Štefunkovho občianskeho združenia Progresívne Slovensko. Štefunka označil za slušného a schopného človeka, ktorého pozná desať rokov a poprial mu veľa šťastia v politike. "Nemám obavu, že nám zoberú veľa voličov, pretože táto strana bude po prvé dosť ľavicová a bude výrazne proimigrantská," vysvetlil svoj postoj predseda SaS s tým, že PS bude jedinou stranou na slovenskej politickej scéne obhajujúcou prijímanie migrantov. Sulík sa neobáva, že by mu Štefunkova formujúca sa strana mohla v budúcnosti zobrať voličov, pretože je na rozdiel od SaS ľavicová. Predpokladá, že by mohla prebrať časť elektorátu strany Most-Híd. Ivan Štefunko pre denník Sme uviedol, že má ambíciu dostať sa do vlády. Nepotvrdil, ani nevyvrátil chýry, že prezident SR Andrej Kiska by mohol vstúpiť do PS, keby sa definitívne transformovalo do politickej strany. Priznal ale, že on aj ďalší členovia PS sú si s prezidentom hodnotovo blízki. V októbri vznikla strana TOSKA, ktorú založil trenčiansky primátor Richard Rybníček. Sulík označil jej začiatky za "nešťastné". Myslí si, že spôsob financovania strany prostredníctvom priamej podpory od občanov a podnikateľov je nereálny. Rovnako Rybníčkovi, ktorého osobne pozná, vyčíta, že návrh zmeny územnosprávneho členenia Slovenska nie je dobrý. "To je dobré, že máme jeden volebný obvod pri parlamentných voľbách," vyhlásil Sulík. Rybníček chce jeden volebný obvod zrušiť, pretože podľa neho "najviac vyhovuje autoritárskym vodcom." V súvislosti s dohadmi, že po skončení slovenského predsedníctva v Rade EÚ by mohli nastať zmeny vo vládnej koalícii, Sulík uviedol: "Mám veľké pochybnosti o tom, že Robert Fico to bude ťahať až do konca volebného obdobia. " V prípade tvorby novej vládnej koalície je predseda SaS ochotný spolupracovať so všetkými stranami s výnimkou Smeru a strany Mariana Kotlebu ĽSNS.


Dvaja ruskí aktivisti požiadali o politický azyl na Ukrajine

Aktivisti majú byť obvinení z ilegálneho blokovania prístupu k webovým stránkam.

MOSKVA. Dvaja aktivisti z Protikorupčnej nadácie (FBK) ruského opozičného lídra Alexeja Navaľného utiekli na Ukrajinu po tom, ako ruská Federálna služba pre dozor v oblasti telekomunikácií, informačných technológií a masmédií (Roskomnadzor) spustila voči nim vyšetrovanie. Vladislav Zdolnikov, konzultant FBK pre informačné technológie, a aktivista Alexander Brusencev prekročili ukrajinské hranice vo štvrtok, informovala v piatok spravodajská stanica Slobodná Európa. Muži tvrdia, že ich Roskomnadzor podozrieva z ilegálneho zablokovania prístupu k niekoľkým webovým stránkam. Ukrajinská pohraničná stráž uviedla, že aktivisti požiadali na Ukrajine o politický azyl. Podľa ich vlastných slov tam plánujú zostať iba dočasne, kým sa vyjasní otázka okolo ich obvinenia. Navaľnyj a najmenej 1500 demonštrantov bolo 12. júna v Moskve a iných ruských mestách zatknutých za účasť na vlne nepovolených protikorupčných protestov. Navaľného uväznili na 30 dní, odvolací súd v piatok sadzbu znížil na 25 dní. Navaľnyj chce na budúci rok vo voľbách bojovať o funkciu prezidenta Ruskej federácie. Jeho kandidatúra je však po nedávnom verdikte súdu v korupčnej kauze Kirovles otázna. Podľa zákona o voľbách ruského prezidenta sa totiž Navaľnyj o prezidentský úrad nemôže uchádzať najbližších desať rokov, ak ho súd nezbaví viny i trestu.


Škôlky v Petržalke fungujú aj cez prázdniny

Rodičia škôlkárov budú mať menej starostí, čo s deťmi.

PETRŽALKA. Niektoré materské školy (MŠ) v zriaďovateľskej pôsobnosti mestskej časti Petržalka budú otvorené aspoň počas jedného letného prázdninového mesiaca. Rodičia škôlkarov preto nemusia mať obavy o starostlivosť o svoje deti ani počas prázdnin. "Detí býva cez prázdniny menej, čiže aj požiadavky na škôlky nie sú také, ako v bežnom školskom roku. Samozrejme, aj učiteľky si potrebujú zobrať dovolenky. Ale v každej oblasti sa snažíme, aby bola aspoň jedna škôlka otvorená," uviedla pre TASR Silvia Vnenková z oddelenia komunikácie s verejnosťou petržalského miestneho úradu. Materské školy sa tak striedajú, aby jedna z nich bola otvorená počas júla, druhá v auguste. "Máloktorý rodič má dva mesiace dovolenky. Takže starostlivosť bude zabezpečená," doplnila Vnenková. Počas júla bude fungovať desať škôlok: MŠ Bohrova 1, MŠ Röntegonova 16, MŠ Bradáčova 4, MŠ Šustekova 33, MŠ Lachova 31, MŠ Gessayova 31, MŠ Holíčska 30, MŠ Lietavská 1, MŠ Strečnianska 2 a MŠ Ševčenkova 35. V auguste bude otvorených ďalších desať: MŠ Macharova 1, MŠ Pifflova 10, MŠ Rovniankova 8, MŠ Bulíkova 25, MŠ Jankolova 8, MŠ Haanova 9, MŠ Iľjušinova 1, MŠ Bzovícka 6, MŠ Turnianska 6 a MŠ Tupolevova 20. Tri v priestoroch základných škôl - MŠ Gessayova 2, MŠ Holíčska 50 a MŠ Nobelovo nám. 6 - budú zatvorené. Deti z nich však môžu navštevovať iné materské školy. "MŠ Tupolevova, ktorá má sídlo v Základnej škole Tupolevova, bude mať zabezpečené stravovanie v MŠ Iľjušinova," uvádza mestská časť na webovej stránke.


AKTUALIZOVANÉPri naháňačke zomrel 17-ročný chlapec, polícia ho postrelila

Policajná naháňačka

Pomáhať a strieľať

V noci zo soboty na nedeľu policajná hliadka postrelila 17-ročného chlapca, ktorý sedel na zadnom sedadle unikajúceho auta.

BRATISLAVA. Život 17-ročného chlapca si vyžiadala policajná naháňačka, ktorú zakončila až streľba na unikajúce auto. Ako prvá o tom informovala televízia Markíza na svojom webe. Podľa informácií televízie si policajná hliadka neďaleko Novej Bane všimla prichádzajúce auto Seat Leon. Snažila sa ho zastaviť, no vodič nereagoval, naopak, začal zrýchľovať. Policajti začali auto prenasledovať, no jeho vodič mal urobiť manéver, ktorým ohrozil autá v protismere. Zasahujúca hliadka preto vystrelila niekoľko varovných výstrelov. Keďže ani tie auto nezastavili, policajti vystrelili aj na auto. Hovorkyňa Krajského riaditeľstva Policajného zboru v Banskej Bystrici Petra Kováčiková informovala, že auto havarovalo neďaleko obce Hronský Beňadik, pravdepodobne pre vysokú rýchlosť. Až po nehode auta policajti zistili, že v aute sa okrem vodiča nachádzali ďalšie tri osoby, z toho jedna bola zranená. Išlo o 17-ročného Tomáša z obce Malá Lehota, ku ktorému zasahujúca hliadka okamžite privolala záchranku. Až do jej príchodu sa ho na mieste snažili oživovať. Ale po príchode záchranárov na miesto už mladík nejavil známky života. Policajný zbor by mal zvážiť zmenu rebríčka hodnôt a dať na prvé miesto ľudský život, nie zastavenie unikajúceho vozidla. Unikajúce auto šoféroval 19-ročný vodič z okresu Zlaté Moravce, ktorý mal zakázané šoférovať. Polícii je známy aj vďaka viacerým iným dopravným priestupkom. Zvyšní dvaja cestujúci by mali byť v poriadku, štvorica mala cestovať na chatu. Prípadom sa bude zaoberať inšpekcia ministerstva vnútra. „Polícii je veľmi ľúto, že vyhasol mladý ľudský život. K takémuto tragickému následku skutočne nemuselo dôjsť, nebyť bezohľadnej jazdy nezodpovedného vodiča, ktorému bol už v tomto mladom veku trikrát uložený zákaz činnosti viesť motorové vozidlá,“ povedala Kováčiková. Zákon policajtom umožňuje strieľať na auto, „ktorého vodič bezohľadnou jazdou vážne ohrozuje život a zdravie osôb a na opakovanú výzvu alebo znamenie dané podľa osobitných predpisov nezastaví“. Na základe verzie udalostí, ktorú poskytla polícia, by mal byť celý zásah v poriadku. Zákon o policajnom zbore totiž hovorí, že na zastavenie vozidla je možné použiť služobnú zbraň v prípade, keď vozidlo bezprostredne ohrozuje okolitých ľudí na živote a zdraví a nie sú na zastavenie iné možnosti. „Pokiaľ auto uniká a nikoho neohrozuje, nemá sa na neho strieľať,“ konštatuje bezpečnostný analytik Milan Žitný. Tvrdí, že v prvom rade treba myslieť na to, že vo vozidle môžu byť aj iní ľudia, ktorí môžu byť akýmisi rukojemníkmi bezohľadného vodiča, teda nemusia vždy súhlasiť s jeho konaním. Ak teda policajti spustia na unikajúce auto paľbu, v takom prípade je posádka ohrozená nielen nebezpečnou jazdou vodiča, ale aj streľbou. „Ak sa na toto nemyslí, potom sa stane tragédia, ako napríklad táto,“ tvrdí Žitný. Predpis, ktorý by hovoril o tom, že by policajti mali pri streľbe mieriť napríklad len na pneumatiky, neexistuje. Podľa Žitného je už spôsob zastavenia auta len vecou výcviku a nacvičovania modelových situácií. Zdôrazňuje však, že vždy je na prvom mieste ľudský život, až potom všetko ostatné. „Policajný zbor by mal zvážiť zmenu rebríčka hodnôt a dať na prvé miesto ľudský život, nie zastavenie unikajúceho vozidla,“ hovorí Žitný s tým, že aj v minulosti už pri podobných zásahoch došlo k zraneniam posádky či vodiča. Takmer pred rokom sa hliadka snažila zastaviť auto pri Trnave, vodička však výzvu nerešpektovala. Počas naháňačky začali policajti na auto strieľať, pričom vodičku postrelili do hrude a do ucha. Aj po zastavení auta sa policajti správali agresívne, zranenú vodičku dokonca fyzicky napadli, čo preukázal záznam zo služobnej kamery. Trojica policajtov je momentálne obvinená zo zneužívania právomoci verejného činiteľa. Prednedávnom policajná hliadka pod Strečnom taktiež strieľala pri pokuse o zastavenie auta, v ktorom sedel podpredseda parlamentu Andrej Hrnčiar. Pri tomto incidente však nikto zranený nebol. Dlho sa ťahala taktiež kauza streľby policajtov na študentov na diaľnici D2. Minister vnútra Robert Kaliňák najskôr povedal, že na ospravedlnenie sa študentom nevidí dôvod. Neskôr však názor zmenil a ministerstvo chyby policajtov priznalo. Kaliňák študentom vyplatil z vlastného vrecka odškodnenie.


Zavraždili mestského poslanca za Porošenkovu stranu

Šéf frakcie ukrajinskej politickej strany Blok Petra Porošenka v mestskej rade mesta Severodoneck sa vo štvrtok stal obeťou útoku.

KYJEV. Šéf frakcie ukrajinskej politickej strany Blok Petra Porošenka v mestskej rade mesta Severodoneck ležiaceho na východe Ukrajiny sa vo štvrtok stal obeťou útoku. Jeho smrť v piatok podľa agentúry Ukrinform potvrdil námestník ministra pre dočasne okupované územia Hryhorij Tuka. Príbuzní poslanca Serhija Samarského zalarmovali sociálne siete a políciu po tom, ako politik vo štvrtok podvečer nereagoval na ich esemesky a telefonáty. Polícia neskôr pri jednom z bytových domov v Severodonecku našla politikovo telo s hlavou rozbitou tupým predmetom. Polícia prípad vyšetruje pre podozrenie z úmyselnej vraždy. Za hlavný sa považuje politický motív. Vyšetrovatelia však pracujú aj s hypotézami, že mohlo ísť o lúpež alebo o vraždu spojenú s podnikateľskými aktivitami. Samarskyj bol poradcom primátora mesta Severodoneck, poslancom mestského zastupiteľstva za Porošenkovu stranu a splnomocnencom pre prevenciu a odhaľovanie korupcie v mestskej rade Severodonecka. Podľa miestnych politikov Samarskyj pre svoje politické postoje neraz čelil vyhrážkam. Porošenkova strana deklarovala, že Samarskyj v poslednom čase bránil "nezákonnej činnosti opozičného bloku v mestských orgánoch". V máji 2014, niekoľko dní pred prezidentskými voľbami na Ukrajine, Samarského uniesli proruskí ozbrojenci. V roku 2016 severodonecká mestská rada schválila uznesenie, v ktorom poslanci označili Rusko za agresora. Severodoneck je veľkým priemyselným mestom v Donbase s asi 120.000 obyvateľmi. Od 22. septembra 2014 je administratívnym centrom Luhanskej oblasti.


Trump chcel vojenskú prehliadku ako v Paríži. Bola by drahá, možno o rok, vyhlásil teraz

Trumpa uchvátila vlaňajšia vojenská prehliadka v Paríži pri príležitosti Dňa dobytia Bastily.

WASHINGTON. Americký prezident Donald Trump v piatok uviedol, že ruší prípravy na tohtoročnú vojenskú prehliadku v uliciach Washingtonu, pretože jej cena "hriešne vysoká". Trump na Twitteri obvinil miestnych politikov z nadmerného predražovania, aj keď predpokladaná cena 92 miliónov dolárov (81 miliónov eur) sa prevažne týkala výdavkov Pentagónu na lietadlá, výzbroj a personál. Šéf Bieleho domu sa vyjadril, že "možno niečo urobíme budúci rok, keď sa cena VÝRAZNE ZNÍŽI". Neuviedol však, akým spôsobom by sa mala znížiť. Oznámil tiež, že 11. novembra si pripomenie koniec prvej svetovej vojny na prehliadke v Paríži. Ministerstvo obrany Spojených štátov už vo štvrtok oznámilo rozhodnutie odložiť vojenskú prehliadku v hlavnom meste, ktorú nariadil tento rok usporiadať Trump. Podujatie malo predchádzať novembrovým oslavám Dňa veteránov, podľa hovorcu Pentagónu sa však ozbrojené sily najnovšie dohodli s Bielym domom, že "budú hľadať príležitosti (až) v roku 2019", informovala agentúra AP. Biely dom vo februári potvrdil, že Trump bol uchvátený vlaňajšou vojenskou prehliadkou v Paríži pri príležitosti Dňa dobytia Bastily a nariadil americkému ministerstvu obrany, aby usporiadal podobnú prehliadku vo Washingtone. Trump bol prvým americkým prezidentom od Georgea Busha v roku 1989, ktorý bol účastníkom uvedenej vojenskej prehliadky vo Francúzsku.


Nie sme prisťahovaleckou krajinou a nechceme ňou byť, hovorí Orbán

Maďarsko požiadalo Brusel, aby uhradil polovicu zo sumy, ktorú vynaložilo na vybudovanie plotu.

BUDAPEŠŤ. Solidarita, ako ju interpretuje predseda Európskej komisie (EK) Jean-Claude Juncker, nie je v súlade s právnymi normami Európskej únie (EÚ), ale ani s historickými tradíciami Maďarska, reagoval vo štvrtok predseda maďarskej vlády Viktor Orbán na Junckerov stredajší list. EK je pripravená rýchlo preskúmať žiadosť Maďarska o ďalšiu finančnú podporu pre ochranu vonkajších hraníc EÚ, uviedol Juncker v stredu v liste Orbánovi, v ktorom však zároveň pripomenul, že solidarita je "cesta s obojsmernou premávkou". Podľa agentúry MTI obsah Orbánovej odpovede Junckerovi zverejnil hovorca premiéra Bertalan Havasi. V nej predseda vlády okrem iného zdôrazňuje, že Maďarsko v uplynulých rokoch chránilo spoločné hranice nasadením tisícov policajtov a vojakov, ale aj vybudovaním hraničných zábran z vlastného rozpočtu. Orbán podotkol, že Maďarsko nepatrí medzi krajiny, ktoré mali svoje kolónie a ktorým vyplývajúc z ich povinností z dejín vznikli prisťahovalecké krajiny. "Maďarsko nie je prisťahovaleckou krajinou a ani sa ňou nemieni stať. Neprijmeme, aby nás k tomu prinútili," zdôraznil. Maďarský ministerský predseda vyjadril počudovanie nad tou pasážou Junckerovho listu, v ktorej predseda EK spája otázku prisťahovalectva s kohéznymi fondmi. Podľa jeho slov platné európske právne normy čosi takéto nepripúšťajú. Dodal, že názorom jeho vlády je, že veľká časť zdrojov kohéznych fondov napokon skončila v podnikoch veľkých členských krajín EÚ, pritom tie profitovali aj z otvorenia trhov nových členských štátov. Orbán predsedu EK opakovane vyzval, aby Únia uhradila polovicu toho, čo maďarská strana vynaložila na vybudovanie ochranného plotu na ochranu vonkajšej hranice EÚ. Podčiarkol, že zábrany a pohraničná stráž chránili nielen maďarských občanov, ale aj občanov Rakúska, Nemecka a ďalších európskych krajín. Maďarsko minulý týždeň oznámilo, že požiadalo Brusel, aby uhradil polovicu z celkovej sumy 883 miliónov eur, ktorú maďarská strana vynaložila na vybudovanie plotu na ochranu vonkajšej hranice Európskej únie. Dvojitý plot na hraniciach so Srbskom dlhý 175 kilometrov a zábrany chrániace väčšiu časť hraníc s Chorvátskom boli súčasťou kontroverznej migračnej politiky maďarského premiéra. Budapešť tvrdila, že EÚ by v tomto smere mala demonštrovať "európsku solidaritu". Pripomenula tiež, že finančnú podporu zo spoločného európskeho rozpočtu na podobné účely získali aj ďalšie členské krajiny Únie. Juncker v liste Orbánovi uviedol, že EÚ preskúma žiadosť Maďarska o ďalšiu finančnú podporu len v konkrétnych naliehavých prípadoch. Zdôraznil tiež, že Maďarsko sa v rokoch 2014 a 2015 mohlo spoliehať na iné formy finančnej a operačnej podpory a získalo aj tri finančné granty v hodnote 6,26 milióna eur. V liste Orbánovi pripomenul aj sumu 40 miliónov eur z Fondu pre vnútornú bezpečnosť, ktoré Maďarsko získalo na obdobie 2014-2020. Okrem toho šéf eurokomisie upozornil aj štrukturálne fondy vo výške 25 miliárd eur, ktoré má Maďarsko k dispozícii v rozpočtovom období 2014-2020. Uvedená suma predstavuje tri percentá maďarského HDP; ide o najvyšší podiel na HDP zo všetkých členských štátov EÚ. Komisia opakovane tvrdila, že môže finančne podporovať opatrenia na ochranu vonkajších hraníc EÚ, ale nikdy nebude financovať výstavbu plotov.


Múzeum starých mobilov v Dobšinej zaujalo aj svetové médiá

Štefan Polgári má v zbierke aj dvadsaťročný mobil.

WASHINGTON. Tlačová agentúra Reuters s celosvetovou pôsobnosťou si všimla Múzeum starých mobilov v Dobšinej. Jedinečná zbierka zaujala aj renomovaný americký denník The New York Times, ktorý vo štvrtok zverejnil agentúrny príspevok na svojom webovom portáli. "V časoch, keď každý mesiac prichádzajú na trh nové smartfóny, ponúka slovenský nadšenec technológií vo svojom múzeu starých telefónov výlet do histórie - keď mobily vážili viac než dnešné počítače a väčšina ľudí si ich nemohla dovoliť," mohli si prečítať čitatelia amerického denníka. Dvadsaťšesťročný Slovák Štefan Polgári začal zbierať telefóny pred viac než dvoma rokmi a dnes má 1500 modelov, alebo 3500 telefónov celkovo, keďže niektoré modely má po viacerých kusoch. Múzeum zaberá dve izby v jeho dome v malom meste Dobšiná a otvorené bolo vlani. "V zbierke je aj 20 rokov starý Siemens S4 podobajúci sa na tehlu, ktorý, keď prišiel na trh, stál obrovskú sumu 23.000 slovenských korún - viac než dvojnásobok priemernej mesačnej mzdy na Slovensku," píše sa v príspevku. Médiá dodali, že Štefan Polgári považuje za najcennejší vo svojej zbierke telefón Nokia 3510i, edícia Star Wars.


Gréci vyšli do ulíc, nepáčia sa im nové úsporné opatrenia

Celoštátny štrajk proti novým úsporným opatreniam narúša dopravu.

ATÉNY. Grécki zamestnanci, dôchodcovia i študenti vstúpili v stredu do jednodňového celoštátneho štrajku proti novým úsporným opatreniam. K tým vláda pristúpi po tom, ako v auguste skončí platnosť v poradí tretieho záchranného balíka medzinárodnej finančnej pomoci. Informovala o tom agentúra Reuters. Protestnú akciu zorganizovali najväčšie grécke odborové hnutia - organizácia GSEE združujúca pracovníkov súkromného sektora a organizácia ADEDY združujúca, naopak, zamestnancov sektora verejného. Doposiaľ si štrajk vynútil zrušenie niektorých letov a narušenie cestnej i lodnej dopravy. Prevádzka viacerých nemocníc je obmedzená, zatvorené sú aj niektoré školy. Na 13.00 h miestneho času (12.00 h SELČ) je v centre Atén naplánovaný pochod zamestnancov, dôchodcov i študentov. Do štrajku sa zapojili aj grécki novinári. Autobusy a električky fungujú v obmedzenej prevádzke a dispečeri letovej prevádzky už skôr avizovali, že prácu prerušia od 10.00 do 13.00 h miestneho času (09.00-12.00 h SELČ). "Vláda, ktorá uplatňuje rovnakú politiku, aká zničila ľudí i ekonomiku, zaťaží zamestnancov a dôchodcov novými neznesiteľnými opatreniami," uviedli odbory GSEE. Úsporné opatrenia, ktoré vláda spustí po skončení balíka medzinárodnej pomoci, budú platiť prinajmenšom nasledovné dva roky, pričom v januári ich odštartuje ďalšie značné krátenie dôchodkov, priblížila agentúra AP.


Sulík vyzval Pellegriniho na komunikáciu s nespokojnými občanmi

Farmári sa vrátili domov bez odpovedí, kritizuje vládu opozičná SaS.

BRATISLAVA. Predseda strany SaS Richard Sulík odkazuje premiérovi Petrovi Pellegrinimu, že ministri jeho vlády nie sú schopní odpovedať na jasné otázky nespokojných občanov. Skrývajú sa a vyhovárajú. Zároveň ho vyzval, aby začal konať. Uviedol to na štvrtkovej tlačovej konferencii v Bratislave. "Ste ich manažér. Vyzývam vás, aby ste na otázky občanov odpovedali vy. Upokojte situáciu, aby vám neprerástla cez hlavu," poznamenal Sulík. Zároveň povedal, že "sme svedkami masívnych zlyhaní v komunikácii s občanmi." Štát podľa neho nemusí každému vyhovieť. "Ale nesmie sa stať, že premiér strčí hlavu do piesku, napríklad ako to bolo pri farmároch," dodal Sulík. Tímlíderka SaS pre pôdohospodárstvo Jarmila Halgašová upozornila na problémy v agrorezorte. "Farmári sa vrátili domov bez odpovedí na svoje otázky. Nevedia, čo s nimi bude a nestačí, keď premiér za nimi príde na jednu vybranú farmu," povedala Halgašová. Podľa nej chcú farmári pokojne pracovať. Problémy trápia aj školstvo a učiteľskú obec, ktorá je podľa poslanca Národnej rady SR Branislava Gröhlinga nespokojná s vedením rezortu školstva. Upozornil, že učitelia predložili ministerke školstva, vedy, výskumu a športu Martine Lubyovej 11 otázok, ale tá na ne zatiaľ neodpovedala. Poznamenal, že SaS chce kvalitné školstvo. "So zdravotnými sestrami sa narába ako s vecami. V zdravotníckom výbore sa prijíma jeden zákon za druhým. Zo zdravotníckej legislatívy je jeden veľký chaos," povedala poslankyňa NR SR Jana Cigániková. Poslankyňa Renáta Kaščáková upozornila, že kritika v oblasti kultúry sa dotýka najmä šéfa RTVS Jaroslava Rezníka a šéfky rezortu kultúry Jany Laššákovej. "Zostáva množstvo nezodpovedných otázok, ako sa rozdeľujú financie z kultúrnych fondov," povedala Kaščáková. Podľa nej pomôže len skutočný kultúrny reparát. "Každé ďalšie nalievanie peňazí do kultúry považujem len za hádzanie do čiernej diery," vyhlásila. Sulík poznamenal, že premiér má v rukách vládu SR. "Máte zodpovednosť za ľudí. Vyvoďte zodpovednosť voči ministrom a nominantom, za ktorými nevidieť výsledky ich práce," povedal predseda SaS. Zároveň upriamil pozornosť na reformy SaS, ktoré odporučil premiérovi naštudovať si.


Nicholsonová zakladá občianske združenie na pomoc chorým

Zahraničných lekárov si tak budú môcť podľa nej dovoliť aj sociálne slabší ľudia.

BRATISLAVA. Podpredsedníčka NR SR Lucia Ďuriš Nicholsonová (SaS) zakladá občianske združenie. Ako povedala v rozhovore pre agentúru SITA, teší ju, že pomáha ľuďom a že to má zmysel. Preto sa rozhodla prostredníctvom občianskeho združenia osloviť svetovú kapacitu, odborníkov, lekárov. „Dáme dokopy najväčšie mozgy a budeme robiť prostredníka medzi ľuďmi, ktorí pomoc potrebujú, a odborníkmi. Potom naši lekári budú môcť mať takúto cezhraničnú konzultáciu a aj podľa toho nastavia liečbu pacientov,“ objasnila význam združenia Ďuriš Nicholsonová.Dodala, že občianske združenie bude financované z rôznych zdrojov. Zahraničných lekárov si tak budú môcť podľa nej dovoliť aj sociálne slabší ľudia, ktorí nemajú financie na to, aby mohli vycestovať za liečbou vážnych ochorení do zahraničia. „Teraz použijem svoje meno, značku, a keď niekedy odídem z politiky, tak sa budem venovať práve takýmto veciam,“ uviedla v súvislosti s nedávnym odchodom Jozefa Mihála z SaS. Vhodný názov združenia zatiaľ len hľadá.


Meteorológovia vydali výstrahu tretieho stupňa pred horúčavami

Teplota môže v niektorých okresoch vystúpiť až na 38 °C.

BRATISLAVA. Slovenský hydrometeorologický ústav (SHMÚ) zvýšil na štvrtok výstrahu pred horúčavy pre juh Slovenska na najvyšší 3. stupeň. Teplota môže vystúpiť až na 38 °C v okresoch Hlohovec, Galanta, Šaľa, Nitra, Dunajská Streda, Komárno a Nové Zámky. Pre okresy západného Slovenska ako aj pre juh stredného i východného Slovenska platí výstraha 2. stupňa. Teploty tu vo štvrtok vystúpia na 35 až 37 °C. "Vysoká teplota predstavuje zvýšené nebezpečenstvo pre ľudské zdravie, fyzické aktivity a tvorbu požiarov," varuje SHMÚ. Pre severnejšie oblasti vydali meteorológovia výstrahu 1. stupňa pred horúčavami, čo znamená, že teploty môžu dosiahnuť až 34 °C. Bez výstrah je len úplný sever stredného Slovenska.


YouTube spúšťa živé vysielanie z mobilov

Google sa snaží dohnať Facebook novým interaktívnym spojením fanúšikov s tvorcami videí.

MOUNTAIN VIEW, BRATISLAVA. V spontánnom obsahu hľadá YouTube oživenie svojej populárnej služby. Všetkým tvorcom, ktorí majú viac ako 10-tisíc fanúšikov aktivuje funkciu živého vysielania z mobilu. Znamená to, že ktokoľvek pocíti príležitosť podeliť sa o spontánny záznam z terénu, bude tak môcť okamžite a bez príprav upútať pozornosť verejnosti. Tržby z vloženej reklamy sa budú deliť s Googlom v rovnakom pomere ako doteraz - 55 percent dostane tvorca videa, zvyšok pripadne firme. YouTube sa podľa denníka USA Today snaží dohnať trend, ktorý nastolil Facebook. Pridáva k nemu platenú službu Super Chat, ktorá umožňuje fanúšikom za poplatok promovať ich diskusné príspevky nad všetkými ostatnými. Google to prirovnáva k privilégiu sedenia v prvom rade kina - budete jednoducho na očiach so svojim vlastným názorom. Spoločenský život na internete sa v posledných rokoch výrazne zrýchľuje. Nie je tomu dávno, čo sme si museli počkať na blogové príspevky ľudí s fotografiami, či zostrihané videá s precízne naplánovaným obsahom. Teraz stačí len kliknúť a fotografie či videoklipy sú zdieľané v sieti, takmer v reálnom čase bez oneskorenia. Google vidí príležitosť a zo začiatku chce, aby spontánny obsah mohli poskytovať iba tí, u ktorých je záruka jeho kvality. Ak sa nová funkcia ustáli, postupne ju chce ponúknuť aj ostatným používateľom. Vtedy už bude istota, že kvalitnejší obsah neuviazne v kvantách živých prenosov menšieho významu a atraktívnosti.


Ferrari ohlásilo rekordný zisk, budúcnosť vidí v hybridoch

V treťom kvartáli dodala talianska automobilka takmer dvetisíc áut.

MILÁNO. Taliansky výrobca luxusných áut Ferrari má za sebou rekordný štvrťrok. Informovali o tom agentúry AP a DPA. Čistý zisk v 3. kvartáli medziročne vyskočil o 20 % na 113 miliónov eur, uviedla dnes automobilka zo severotalianskeho mesta Maranello. Tržby za tri mesiace od júla do septembra vzrástli o 8 % na 783 miliónov eur. Ferrari v uplynulom kvartáli dodalo svojim zákazníkom 1978 vozidiel, čo bolo o 29 viac ako pred rokom. Vysoký dopyt zaznamenali predovšetkým modely 488 GTB, 488 Spider a F12tdf. Automobilka na základe dobrých výsledkov v uplynulých troch mesiacoch zvýšila prognózu celoročného zisku. Ferrari počíta s očisteným prevádzkovým ziskom (Ebitda) na úrovni 850 miliónov eur namiesto 800 miliónov eur pri tržbách vyše 3 miliardy eur a predpokladá, že tento rok dodá približne 8000 áut. Ferrari chce do roku 2019 zvýšiť svoj ročný odbyt na 9000 áut, potom narazí na problémy. Desaťtisíc je totižto horná hranica "malosériovej" automobilky pre výnimku z prísnych európskych limitov. Ak by chcela automobilka vyrábať viac, ich motory musia využívať hybridné technológie. Šéf Ferrari Sergio Marchionne pre Automotive News uviedol, že všetky Ferrari vyrobené po roku 2019 budú využívať nejaké prvky hybridného pohonu. Ten by nemal len prispieť k zníženiu emisií a umožniť automobilke ďalší rast, ale aj zvýšiť výkon. Portfólio by sa malo rozšíriť tak, aby neoslovovalo len zákazníkov túžiacich po vysokom výkone. Ako príklad zo súčasnosti môže poslúžiť štvorsedadlový motor GTC4LussoT, navrhnutý na každodenné používanie.


Rakúšania by na nižších prídavkoch pre Slovákoch ušetrili viac ako tretinu

Rakúsky návrh zákona by celkovo ušetril krajine 112 miliónov eur.

BRATISLAVA. Prídavky pre slovenských občanov pracujúcich v Rakúsku na ich deti žijúce na Slovensku by mali od začiatku budúceho roka klesnúť o vyše tretinu. Na štvrtkovom rokovaní výboru NR SR pre európske záležitosti to uviedol minister práce a sociálnych vecí Ján Richter. Rakúska vláda totiž schválila návrh, aby sa prídavky na deti vyplácané do cudziny indexovali podľa úrovne životných nákladov v krajine pobytu dieťaťa. V prípade Slovenska by sa tak prídavky na deti od 1. januára budúceho roka znížili koeficientom 0,633, čo by znamenalo ich pokles o 36,7 %. Prídavok na dieťa v Rakúsku v súčasnosti dosahuje okolo 180 eur mesačne, na Slovensku je to 23,68 eura mesačne.V roku 2016 Rakúsko podľa ministra Richtera vynaložilo na vyplácanie prídavkov na deti žijúce na Slovensku 63,3 milióna eur. Po indexácii prídavkov podľa úrovne životných nákladov na Slovensku koeficientom 0,633 by výdavky Rakúska klesli na 40 miliónov eur, teda o 23 miliónov eur. "Je to diskriminácia na základe štátnej príslušnosti,“ povedal Richter. Slovensko k tomuto kroku podľa Richtera vyjadruje zásadne nesúhlasný postoj. Návrh rakúskej vlády podľa neho odmieta aj Česká republika, Poľsko a Maďarsko. Naopak, podporu Rakúsko získalo od Nemecka, Holandska, Írska a Dánska. "Ak by sme tento návrh prijali, je to začiatok konca Európskej únie,“ tvrdí Richter. Ak podľa neho v únii platí princíp rovnakých odmien za rovnakú prácu, musí platiť aj princíp rovnakých dávok sociálneho zabezpečenia. Rakúsko podľa Richtera kritizuje aj Európska komisia, podľa ktorej mobilní pracovníci majú mať nárok na rovnaké dávky bez ohľadu na ich bydlisko. Minister práce a sociálnych vecí má záujem na tom, aby krajiny V4 mali v tejto otázke rovnaký, koordinovaný postup.Rakúska vláda schválila 2. mája tohto roka legislatívny návrh, podľa ktorého sa majú znížiť prídavky na deti žijúce v zahraničí. Od začiatku budúceho roka by mali rodinné prídavky pre rodičov pracujúcich v Rakúsku zodpovedať výške životných nákladov v ich domovských krajinách.


Na Slovensku pracuje stále viac cudzincov, počet žiadostí medziročne stúpol

Polícia dohliada na zákonnosť pobytu cudzincov a ich zamestnania.

BRATISLAVA. Cudzinecká polícia zaznamenala v januári tohto roka 37-percentný medziročný nárast žiadostí cudzincov o pobyt na území Slovenska. V pondelok na to upozornil riaditeľ Úradu hraničnej a cudzineckej polície (ÚHCP) Prezídia Policajného zboru SR Ladislav Csémi. Predstavitelia ÚHCP informovali o náraste povoľovania pobytov na území SR a pokračujúcich kontrolách cudzineckej polície. V januári prijalo 12 oddelení cudzineckej polície o 2855 žiadostí o pobyt na Slovensku viac oproti začiatku minulého roka. Investície na Slovensku podľa Csémiho zo sebou prinášajú automaticky zvýšený dopyt po zamestnávaní cudzincov. Kým vlani ku koncu januára udelila cudzinecká polícia 3634 prechodných pobytov za účelom zamestnania, ku koncu tohto roka to bolo už 7715 povolení. Najviac z nich bolo udelených Ukrajincom (2677), Srbom (2323) a Vietnamcom (659). "Predpokladáme, že tento trend bude pokračovať," uviedol šéf cudzineckej polície. Tá je kritizovaná zo strany zamestnávateľov ohľadom procesu udeľovania pobytov. "Keď hovoríme o 37-percentnom náraste len v medziročnom období, tak na takýto signifikantný nárast je niekedy dosť náročné okamžite reagovať," reagoval na kritiku Csémi. Podľa neho bude od apríla posilnený stav cudzineckej polície o 20 percent. Posily prídu najmä na pracoviská v rámci západného Slovenska, kde je najväčší nápor. Päť tunajších oddelení prijme až 56 percent všetkých žiadostí z celého Slovenska. Od mája budú nasledovať aj legislatívne zmeny, ktoré majú spružniť proces udeľovania povolení. Niektoré interné akty podľa Csémiho už boli vydané. Súčasne s tým polícia posilnila aj kontrolu nelegálneho zamestnávania a nelegálnej práce na území Slovenska. Prvý zástupca riaditeľa ÚHCP Róbert Gucký informoval o najnovšom prípade z Košíc, kde bolo minulý štvrtok (15. 2.) na stavenisku biznis centra na Štúrovej ulici zistených až 62 načierno pracujúcich cudzincov. "Išlo o 38 štátnych príslušníkov Moldavska a 24 štátnych príslušníkov Ukrajiny," spresnil Gucký. Cudzinci boli predvedení na oddelenie cudzineckej polície a vyhostení z územia SR. Bol im tiež uložený ročný zákaz vstupu na schengenské územie. Zamestnávateľa bude ďalej riešiť Inšpektorát práce. Vyšetrovateľ Národnej jednotky boja proti nelegálnej práci začal trestné stíhanie voči jednej osobe, doplnil Gucký s tým, že trestné stíhanie sa môže rozšíriť aj na ďalšie osoby. Podobných kontrol vykonala vlani cudzinecká polícia s inšpektorátmi práce 340, pričom bolo skontrolovaných 3228 osôb, z ktorých bolo 1773 cudzincov, informoval Csémi. "Priamo v súvislosti s nelegálnym zamestnávaním alebo nelegálnou prácou sme vydali 702 rozhodnutí o administratívnom vyhostení," povedal. "Úzko spolupracujeme so zamestnávateľmi, so zamestnávateľskými zväzmi, jednak za účelom správnej aplikácie práva v tomto smere, ako aj za účelom istých legislatívnych zmien, kedy skutočne konzultujeme spoločne aj isté smerovanie týchto zmien," doplnil riaditeľ ÚHCP, ktorý si myslí, že táto kooperácia je jedinou cestou k spoločnému konsenzu.


V Indonézii prebiehajú najväčšie jednodňové voľby na svete

Indonézania si volia nového prezidenta a parlament, priebežne vedie súčasný prezident Widodo.

JAKARTA Indonézania prúdili v stredu do volebných miestností, aby si po šesťmesačnej kampani zvolili nového prezidenta a parlament. Ide o najväčšie jednodňové hlasovanie na svete a prvýkrát sa v krajine konajú naraz prezidentské aj parlamentné voľby. O najvyšší úrad sa uchádza súčasný prezident Joko Widodo a bývalý generál Prabowo Subianto. Priebežné výsledky naznačujú, že ich víťazom sa stane Widodo, ktorý nad Subiantom vedie o viac ako 13 percent hlasov. Informovala o tom agentúra Reuters. Krajina sa rozkladá na súostroví v oblasti rovníka, od svojho západného cípu po východný má 5000 kilometrov. Hlasovanie trvá osem hodín a je to obrovská logistická akcia, ale aj prejav odolnej demokracie, ktorá trvá po porážke autoritárskeho režimu už dve desaťročia. Oficiálne výsledky sa očakávajú až neskôr v máji. Takzvané rýchle sčítanie hlasov a exit polly však môžu naznačiť víťazov už v neskorších stredajších hodinách, napísala tlačová agentúra DPA. O 20-tisíc kresiel v národnom parlamente, ako aj v provinčných a miestnych parlamentoch bojuje 16 celoštátnych politických strán, ktoré postavili celkovo 250-tisíc kandidátov. Hlasovať môže približne 193 miliónov ľudí, vrátane 80 miliónov osôb narodených po roku 1980, uviedla ústredná volebná komisia. Prezident Widodo - umiernený moslim, pôvodne podnikateľ s nábytkom a milovník heavy metalu - vstúpil do politiky pred 14 rokmi ako starosta stredne veľkého mesta. Teraz sa uchádza o znovuzvolenie a jeho súperom je exgenerál Prabowo, ktorého tesne porazil v posledných voľbách v roku 2014. Prawobo je bývalým veliteľom špeciálnych síl a je napojený na konzervatívne islamistické skupiny, ktoré potláčajú menšinové náboženstvá a vystupujú proti právam homosexuálov. Widodova vláda dokončila sieť hlavných ciest dlhú tisíc kilometrov a postavila alebo zrenovovala letiská a prístavy. Widodo tiež nedávno uviedol do prevádzky prvé linku metra v metropole Jakarta. Korupcia v jeho vláde však prekvitá, hoci on sám má povesť nepodplatiteľného politika. Niekoľko jeho politických spojencov už poslali súdy za korupciu do väzenia alebo ich úrady zatkli. Tvrdej kampani dominovala ekonomika, hoci ju začína zatieňovať silnejúci politický islam. Indonézia je najľudnatejšia moslimská krajina na svete, pripomenula tlačová agentúra Reuters. Väčšina prieskumov dávala Widodovi dvojciferný náskok, ale opozícia tvrdí, že súperenie je oveľa tesnejšie. Prabowo v utorok večer na tlačovej konferencii dokonca vyhlásil, že očakáva svoje víťazstvo so ziskom 63 percent hlasov. Voľby sa začali najprv v odľahlej východnej provincii Papua o 07.00 h miestneho času (hneď po utorkovej polnoci SELČ). Papua je časovo o dve hodiny dopredu pred hlavným mestom Jakarta. Hlasovacie lístky doručili v sprievode bezpečnostných síl aj do odľahlých kútov krajiny, a to lietadlami, rýchločlnmi, na kánoe a koňoch. Dva rýchločlny boli dokonca určené ako mobilné "volebné stanice" pre obyvateľov reťaze ostrovov s názvom Kepulauan Seribu, severne od Jakarty. Tornádo v provincii Východná Jáva zničilo v utorok večer dve dedinské volebné miestnosti a spôsobilo výpadok elektriny v dvoch ďalších, takže úrady museli presunúť hlasovanie do bezpečnejších oblastí. Opozícia už hlásila nezrovnalosti v zoznamoch voličov a zaprisahala sa, že podnikne právne kroky, ak jej obavy budú úrady ignorovať. Minulý týždeň sa na internete objavilo niekoľko videí, ktoré očividne zachytávali tisíce hlasovacích lístkov napchatých do vriec v sklade v susednej Malajzii - pritom mnohé lístky už boli označené.


DUBLIN. Piloti spoločnosti Ryanair odmietli navrhovaný systém odmien, ktorý ich mal presvedčiť, aby pracovali aj počas nároku na voľno, a vyzvali vedenie aerolínií, aby zlepšilo ich pracovné aj mzdové podmienky. Ryanair ponúkol pilotom paušálne bonusy do výšky 12.000 eur, odložené o rok, ak by sa vzdali niektorých nárokov na voľno, v snahe vyriešiť nedostatok zamestnancov, ktorý prinútil spoločnosť zrušiť tisícky letov počas nasledujúcich šiestich týždňov. Ale predstavitelia zamestnaneckej rady (ERC), ktorá zastupuje 17 základní spoločnosti Ryanair, uviedli, že väčšina kolegov tieto návrhy zamietla. Podľa írskych médií to zvyšuje pravdepodobnosť protestu pilotov, čo by výrazne zhoršilo aktuálne rušenie letov. ERC uviedla, že chce predložiť jednoduchšiu a konštruktívnejšiu ponuku na vyriešenie prevádzkových problémov leteckej spoločnosti. Argumentuje, že "stabilná budúcnosť", a to ako aerolínií, tak pilotov, si vyžaduje zmeny, vrátane zavedenia regionálneho systému s trvalými lokálnymi pracovnými zmluvami pre všetkých zamestnancov podľa ich národného zákonníka práce a práva. Chcú tiež, aby regionálne tímy spolupracovali na spoločných pracovných podmienkach v celej sieti Ryanair, a aby vedenie aerolínií uznalo regionálne tímy ako partnerov pri vyjednávaní. ERC dodala, že očakáva reakciu spoločnosti Ryanair do piatku 22. septembra.


Prokuratúra zamietla sťažnosť Mazureka voči obvineniu

Dopustiť sa mal trestného činu podnecovania, hanobenia a vyhrážania.

BRATISLAVA. Prokurátor Úradu špeciálnej prokuratúry (ÚŠP) zamietol sťažnosť obvineného poslanca NR SR z Ľudovej strany Naše Slovensko (ĽSNS) Milana Mazureka.  Hovorkyňa ÚŠP Jana Tökölyová informovala agentúru SITA, že sťažnosť voči obvineniu z trestného činu šírenia extrémizmu prokurátor zamietol ako nedôvodnú. Vo veci Milana Mazureka sa teda koná a vyšetrovanie pokračuje vykonávaním naplánovaných procesných úkonov, ktoré realizuje vyšetrovateľ NAKA, zdôraznila. Už skôr prokurátor zamietol odvolanie voči obvineniu z extrémistických trestných činov druhého Kotlebovho poslanca Stanislava Mizíka.Milana Mazureka obvinili v apríli. Podľa vyšetrovateľa sa dopustil trestného činu podnecovania, hanobenia a vyhrážania osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu. Dopustil sa ho podľa obvinenia ešte v októbri minulého roku v relácii súkromného rádia Frontinus, kde ako hosť počas jeden a pol hodiny trvajúceho vystúpenia povedal viaceré kontroverzné výroky. Namierené boli proti rómskemu etniku, xenofóbne sa vyjadroval aj na adresu imigrantov, Arabov či islamského náboženstva. Poslanec Stanislav Mizík je tiež obvinený od apríla, a to z prečinu výroby extrémistických materiálov v jednočinnom súbehu s prečinom hanobenie národa, rasy a presvedčenia. Polícia v apríli urobila aj prehliadku kancelárie poslanca v areáli Bratislavského hradu. Vznesenie obvinenia Stanislavovi Mizíkom v súvislosti s jeho januárovými vyjadreniami na adresu osobností vyznamenaných prezidentom Andrejom Kiskom potvrdila pre agentúru SITA aj hovorkyňa Úradu špeciálnej prokuratúry (ÚŠP) Jana Tökölyová. Kotlebov poslanec 10. januára na sociálnej sieti napadol zoznam ocenených osobností, prekáža mu okrem iného ich židovský pôvod. Podľa poslanca prezident Kiska sa buď zbláznil, alebo vedome degraduje slovenské vyznamenania. Udeľovanie štátnych vyznamenaní Kiskom otočilo zdravý rozum hore nohami, napísal ďalej. Negatívne komentoval udelenie vyznamenania aj Michalovi Kaščákovi, ktorý je podľa vyjadrení Stanislava Mizíka organizátor zvráteného festivalu Pohoda. Na adresu Daniely Šilanovej napísal, že bola fanatička do cigánskych zvykov. Polícia začala konať ex offo, na prokuratúru prišli aj podnety od občanov.Za svoje výroky na pôde parlamentu voči islamu obaja zaplatili pokutu po 1 000 eur.


USA pred výročím útokov upozorňujú ľudí na teroristické hrozby

Americké vládne zariadenia vo svete zostávajú vo "zvýšenom stave pohotovosti".

WASHINGTON. Ministerstvo zahraničných vecí USA pred nedeľňajším výročím útokov z 11. septembra 2001 upozorňuje Američanov na teroristické hrozby vo svete a vyzýva ich, aby dbali na svoju osobnú bezpečnosť. Podľa najnovšej výstrahy Washingtonu, z ktorej v sobotu citovala agentúra AP, aktuálne informácie "nasvedčujú tomu, že teroristické skupiny pokračujú v plánovaní útokov vo viacerých regiónoch" sveta. Extrémisti môžu pri útokoch na "vládne a súkromné záujmy" použiť "konvenčné i nekonvenčné zbrane", upozorňuje ministerstvo. Podľa zverejnenej výstrahy pre občanov USA sa potenciálni útočníci naďalej zameriavajú na tzv. mäkké ciele, ako sú významné verejné podujatia, hotely, kluby a reštaurácie, ale i náboženské objekty, školy, nákupné strediská, trhoviská, prostriedky verejnej dopravy a udalosti, pri ktorých sa zhromažďuje mnoho ľudí zo Západu. Rezort zahraničných vecí USA dodáva, že americké vládne zariadenia vo svete zostávajú vo "zvýšenom stave pohotovosti". V nedeľu uplynie 15 rokov od teroristických útokov na USA, pri ktorých členovia teroristickej organizácie al-Káida uniesli štyri komerčné lietadlá. Dve z nich nasmerovali na budovy Svetového obchodného centra v New Yorku, ďalšie na sídlo ministerstva obrany USA pri Washingtone, zatiaľ čo posledné sa zrútilo v neobývanej časti štátu Pensylvánia. Udalosti z 11. septembra 2001 si vyžiadali približne 3000 obetí na životoch a mali výrazný dosah na svetovú politiku i ekonomiku.


Na Slovensku bude fungovať nadnárodný portál pre migrantov

Záujemcovia na ňom nájdu informácie o zdravotníckom systéme, vzdelávaní či rôznych povoleniach a procedúrach.

BRATISLAVA. Na Slovensku by v lete budúceho roka mohol fungovať nový portál pre migrantov. Cieľovou skupinou stránky s názvom Dunajský kompas sú nielen migranti, ale aj orgány štátnej správy, ktoré majú migrantom pomáhať. Portál bude okrem Slovenska fungovať v ďalších siedmich krajinách – Rakúsku, Nemecku, Česku, Chorvátsku, Slovinsku, Maďarsku a Srbsku. Na Slovensku bude poskytovať informácie v slovenčine, angličtine, ukrajinčine, srbčine a vietnamčine. Záujemcovia na ňom nájdu informácie o zdravotníckom systéme, vzdelávaní, rôznych povoleniach a procedúrach či rôznych aspektoch života na Slovensku. Dnes o tom informovala riaditeľka Ústavu etnológie SAV Tatiana Podolínska, Boris Divínsky a Martina Bofulin z inštitútu pre migráciu slovinskej Akadémie vied a umení. „Cieľom projektu je vytvoriť nadnárodnú informačnú platformu pre migrantov a verejnú správu, ktorá by umožnila migrantom lepšiu integráciu na trhu práce,“ vysvetlila Podolínska. Ako zdôraznila, prínosom je, že ide o nadnárodnú platformu, do ktorej sa zapojilo osem spomínaných krajín. Takisto ocenila, že na projekte sa podieľajú aj mimovládne organizácie. Divínsky takisto ocenil geografické pokrytie a inštitúcie, ktoré sa na projekte podieľajú – vedecké inštitúcie, školské inštitúcie a mimovládky. Divínsky vysvetlil, že na Slovensku bolo ku koncu minulého roka približne 93-tisíc legálnych migrantov, z toho 52-tisíc z nich bolo občanov EÚ. Spomedzi občanov tretích krajín najväčšiu skupinu tvoria Ukrajinci, po nich Srbi, Rusi a Vietnamci.Ako zástupcovia SAV ďalej informovali, pred samotným spustením vo všetkých krajinách projekt otestujú ešte v niektorých mestách, napríklad v rakúskom Grazi, slovinskej Ljubľane či chorvátskom Záhrebe a nemeckom Mníchove. Projekt by mal byť plne funkčný najneskôr v septembri budúceho roka. Program je financovaný z Dunajského transnárodného programu a pre všetkých osem krajín stál 1.5 milióna eur.


Farmári odišli z vlády sklamaní. Matečná hovorila o prepojení na kriminálnikov

Fotogaléria blokády

Blokáda

Odišli sklamaní

Pred úradom

Mladá farmárka

Komentár I

Komentár II

Anketa

BRATISLAVA. Malí a strední farmári, geodeti a lesníci po stredajšom rokovaní vlády odchádzali sklamaní, stretnutie s premiérom a ministrami totiž nenaplnilo ich očakávania. Ako jediné pozitívum rokovania označili prísľub ministerky vnútra o zriadení envirokobry, ktorá by mala riešiť zneužívanie agrodotácií a už avizovaný prísľub agrorezortu o riešení pozemkových úprav. "Zúčastnili sme sa na rokovaní vlády. Žiaľ, odchádzame z rokovania s poznatkom, že všetko funguje ako má, a čo nefunguje, už rieši ministerstvo pôdohospodárstva. My však nemáme žiadny poznatok, že toto je konkrétne to, čo posunie slovenské poľnohospodárstvo. Jediný návrh, ktorý uznávame, je zriadenie envirokobry, ktorá by mala mať približne sto ľudí a avizované pozemkové úpravy. V ostatných veciach sme sa s vládou nezhodli," povedal Patrik Magdoško z Iniciatívy poľnohospodárov. Ďalší postup protestov v Bratislave zatiaľ nevedel spresniť, no novinárov uistil, že sa zúčastnia štvrtkového pochodu Za slušné Slovensko. "Výsledky rokovania predostrieme kolegom farmárom na brehu Dunaja. Tam sa dohodneme, aký bude ďalší postup protestov. Rozhodnúť musíme spoločne," dodal Magdoško. Vyjadril sa aj k prehláseniu ministerky pôdohospodárstva Gabriely Matečnej, ktorá označila protestujúcich farmárov za kriminálnikov a aktivistov opozície. "Zvažujeme voči ministerke trestné oznámenie. Zažívame rozsiahlu antikampaň. My sa však chceme venovať len riešeniu problémov farmárov. Chceme relevantné výsledky a nie zaťahovanie farmárov do kriminalizácie a dehonestovania ich, len preto, že máme iný názor. Považujú nás za opozíciu len preto, že chceme stropovanie platieb," uzavrel Magdoško. Matečná pred rokovaním vlády uviedla, že protestujúci nezastupujú záujmy farmárov, ale vlastné ciele a vníma to ako politickú akciu opozície. Ministerka s účasťou farmárov na rokovaní vlády nesúhlasila. Podľa nej ide o ľudí prepojených na kriminálne prostredie, pritom u niektorých prebieha vyšetrovanie vo viacerých kauzách, ostatní majú byť neúspešní opoziční kandidáti v regionálnych voľbách. "Mnohí jeho organizátori sú členmi a neúspešnými kandidátmi do volieb samospráv, vyšších územných celkov za stranu SaS, OĽaNO, KDH, Progresívne Slovensko. Vo viacerých kauzách pokračuje vyšetrovanie, preto je nepatričné, aby sme robili nejaké závery," uviedla v stredu Gabriela Matečná. "Premiér a ostatní by nemali legitimovať takýchto ľudí," dodala ministerka. Traktorový protest podľa ministerky pôdohospodárstva organizujú ľudia, ktorí sa tvária, že sú farmári, no tak to nie je. "Mnohí z nich farmármi ani nie sú, nemajú ani meter štvorcový pôdy a na druhej strane sú tam ľudia, ktorí majú tisícky hektárov pôdy a získali tisícky eur z eurofondov. Majú drahé traktory aj za 150 tisíc eur a cesta z Košíc na takomto stroji do Bratislavy ich stojí šesťtisíc eur. Tvrdia pritom, že majú problém uživiť svoje firmy," dodala Matečná. Niektorí z farmárov majú byť podľa ministerky Gabriely Matečnej podozriví z objednávania si nástražných systémov alebo vyhrážania sa zabitím. K plneniu niektorých požiadaviek, s ktorými prišli farmári do Bratislavy uviedla, že rezort pôdohospodárstva ich rieši od jej nástupu do funkcie ministerky. Podobne sa vyjadril aj premiér Peter Pellegrini (Smer). Po rokovaní uviedol, že mnohé z požiadaviek nespokojných farmárov sú už dávno vyriešené. "Farmári majú na protest právo, ale nikto nemá právo označiť celú situáciu v agrorezorte za zlú a tvrdiť, že len jeho názor je správny, pretože nikto nemá patent na rozum. Na stretnutí sa ukázalo, že mnohé z podmienok farmárov sa už dávno riešia, alebo riešené boli. Či už ide o pozemkové úpravy, ochranu Žitného ostrova či zriadenie útvaru, ktorý bude kontrolovať envirokriminalitu," uviedol po rokovaní vlády s farmármi premiér Peter Pellegrini. Premiér sa vyjadril aj k stredajším vyjadreniam ministerky pôdohospodárstva Gabriely Matečnej, že na rokovanie vlády pozval kriminálnikov. "Na vyjadreniach ministerky nevidím nič zlé, žiadny problém. Má na ne právo. Ja som pozval na Úrad vlády zástupcov protestujúcich farmárov, nevedel som, kto presne príde. Medzi mnou a ministerkou nie je žiaden konflikt," ozrejmil premiér Pellegrini. Oznámil zároveň, že pozemkové úpravy žiadané farmármi prisľúbil verejnosti už minulý týždeň a príslušný materiál prerokuje vládny kabinet do dvoch mesiacov. "A minister spravodlivosti Gábor Gál (Most-Híd) sa bude zaoberať dedičským konaním a s tým súvisiacim trieštením pozemkov," oznámil premiér. V reakcii na prípravu zásadného dokumentu o komasácii pôdy, ktorá má zahŕňať tisícky katastrálnych území, geodeti a kartografi uviedli, že vykonávanie pozemkových úprav by malo byť prioritou vlády. Komora pozemkových úprav, Zamestnávateľský zväz geodézie a kartografie, Komora geodetov a kartografov a Slovenská spoločnosť geodetov a kartografov očakávajú aj transparentnú klasifikáciu a výber katastrálnych území, kde tieto úpravy budú. V stredu o tom informovali médiá. Člen predstavenstva Zamestnávateľského zväzu geodézie a kartografie Jozef Kožár odhadol, že tento proces by si vyžiadal 900 miliónov, čo by bolo asi 30 miliónov eur ročne a čas 30 rokov. "Na severe Slovenska je tá rozdrobenosť vyššia, avšak nikde nie je dobrá," zhodnotil situáciu Jozef Urban z Komory pozemkových úprav. Stretnutie premiéra Pellegriniho s farmármi by sa podľa europoslanca Ivana Štefanca (KDH) neuskutočnilo bez tlaku zo strany Európskej únie (EÚ) a Európskeho parlamentu. Zároveň skonštatoval, že premiér aj vláda mali dostatok času na to, aby sa problémami poľnohospodárov zaoberali. Na situáciu v slovenskom poľnohospodárstve podľa Štefanca upozorňovali predsedu vlády samotní farmári aj europarlament minimálne rok. "Včera sme navyše doručili Európskej komisii podania o podozrení z podvodov s európskymi agrodotáciami," podotkol europoslanec. Za nespokojných malých a stredných farmárov sa postavili vo vyjadreniach opozičné parlamentné hnutia OĽaNO a Sme rodina. Strana SaS v reakcii na Matečnej vyhlásenie uviedla, že by mala byť ministerkou všetkých farmárov a nie len niektorých. Ak má podľa strany problémy hoci len ňou spomínaných päť percent farmárov, je povinná sa nimi zaoberať a pomôcť im.


Kríza Trenčína pokračuje. Nestačil na lídra a nebodoval siedmy raz za sebou

Hokejisti Dukly naposledy bodovali 6. decembra na ľade Nových Zámkov, kde neuspeli po samostatných nájazdoch.

MARTIN. Hokejisti MHC Martin zvíťazili nad úradujúcim majstrom z Nitry tesne 4:3 v piatkovom dueli 34. kola najvyššej slovenskej súťaže Tipsport ligy 2016/2017. Hráči z Turca sa tešili z trojbodového zápisu po troch prehrách za sebou. Proti Nitre bol po štyridsiatich minútach nerozhodný stav 2:2. V záverečnej tretej tretine však Filip Surovka a Patrik Bačik poslali domácich do vedenia o dva góly. Za Nitru stihol v 56. minúte už len znížiť Radoslav Macík. Hráči Dukly Trenčín nebodovali v siedmom majstrovskom stretnutí za sebou, naposledy nevyšli naprázdno 6. decembra na ľade Nových Zámkov (4:3 po sam. nájazdoch). Trenčania v piatok podľahli v domácom prostredí favorizovanému úradujúcemu vicemajstrovi z Banskej Bystrice 3:5 a zostali na poslednej priečke v tabuľke Tipsport ligy. O triumf zatiaľ najlepšieho tímu súťaže sa najväčšou mierou postaral ruský útočník Viačeslav Truchno - strelil jeden gól a tri razy asistoval. Banská Bystrica si upevnila líderské postavenie v klasifikácii, má už šesťbodový náskok pred druhými v poradí Košicami. Štyri využité presilovky - po dve na každej strane - a víťazstvo Košíc 3:2 po predĺžení ponúkol piatkový duel v Žiline. Hostia viedli 1:0 aj 2:1, domácim sa dvakrát v početnej výhode podarilo vyrovnať. O dvoch bodoch pre Košice rozhodol v tretej minúte predĺženia Tibor Varga. Žilinčania sa aj napriek tretej prehre z uplynulých štyroch zápasov naďalej držia na veľmi solídnej štvrtej priečke tabuľky Tipsport ligy. TIPSPORT LIGA 2016/2017 - 34. kolo: Góly: 22. Pulli (Heizer, B. Rapáč), 24. R. Varga (Markovič), 46. Surovka (Markovič), 49. Bačik (Brňák, Galamboš) - 17. Cope (Milam, Marek Slovák), 24. Cope (Marek Slovák, Milam), 56. Macík (J. Štefanka) Vylúčení: 3:10 na 2 min, presilovky: 2:1, oslabenia: 0:0 Rozhodovali: Lokšík - Riš, M. Smrek, 1754 divákov Martin: Dzubina - J. Tabaček, Pulli, Brňák, Bačik, M. Dvořák, Pacalaj, Salija, Rusina - P. Koyš, Heizer, B. Rapáč - R. Varga, Galamboš, Korostin - Markovič, R. Dlouhý, Surovka - R. Mráz, Jurášek, D. Rzavský Nitra: Halo - Rais, Milam, Mezei, Meland, Ordzovenský, Pupák, S. Chalupa, Korím - Blackwater, Marek Slovák, Cope - M. Tvrdoň, Krištof, J. Šiška - Bajtek, L. Paukovček, H. Ručkay - Bene, J. Štefanka, Macík Pavel Paukovček, tréner Martina: "Dobre sme sa pripravili na kvalitného súpera. Hráči splnili to, čo sme od nich chceli. Podali dobrý výkon. preto sme zaslúžene zvíťazili. Chcem poďakovať kapitánovi mužstva Tabačkovi, ktorý sa po chorobe ešte nedoliečený obetoval a pomohol mužstvu." Andrej Kmeč, tréner Nitry: "Podali sme slabý výkon v obrane i v útoku. Mali sme úbohú bilanciu v streľbe. V prvej tretine len šesť pokusov, v druhej štyri. S takýmto bezduchým výkonom a mnohými vylúčeniami môžeme len ťažko počítať s bodmi z ľadu súpera. Tie sme si získať nezaslúžili." Góly: 14. J. Ručkay (Bulík, Holenda), 17. Marcel Hossa (Tužinský, Bezúch), 51. T. Sýkora (D. Hudec, Pavúk) - 6. Truchno (Buc, Maione), 7. Maione (Truchno, Hickmott), 15. Hickmott (Truchno), 25. Buc (Truchno, Hickmott), 59. Zigo (Lamper, M. Češík) Vylúčení: 3:3 na 2 min, presilovky: 1:1, oslabenia: 0:0 Rozhodovali: Baluška, Štefik - Výleta, J. Tvrdoň, 2085 divákov Trenčín: Kutej - Obšut, Drgoň, Bohunický, Holenda, Trška, Pavúk, J. Danko, Šefčík - Marcel Hossa, Sojčík, Bezúch - J. Ručkay, Bulík, J. Gašparovič - Denis Hudec, J. Švec, T. Sýkora - Meidl, A. Tužinský, Ján Pardavý ml. Banská Bystrica: Košarišťan - Wishart, Maione, Matuškin, P. Luža, Cebák, I. Ďatelinka, Ťavoda - Buc, Truchno, Hickmott - Lunter, Bortňák, Kafka - Lamper, Zigo, M. Róth - R. Tománek, M. Češík, Belluš Josef Turek, tréner Trenčína: "Mali sme dobrý začiatok, ale, bohužiaľ, nedali sme góly. Dvakrát sme inkasovali a dostali sme sa pod tlak. Zredukovali sme hru na tri päťky, zvýšili sme obrátky, no šance sme nevyužili. Góly tu, zdá sa, dáva iba Hossa a ďalší sa, žiaľ, nepridávajú." Vladimír Országh, tréner Banskej Bystrice: "Bol to pre nás veľmi ťažký zápas. Prvých desať minút sme začali veľmi dobre, boli sme aktívni a domácich sme do ničoho nepúšťali. Keď sme už ale viedli 2:0, začali sme hrať akýsi ľahkovážny hokej. Domáci sa dostali do šancí a znížili. Hralo sa hore-dole, čo je možno zaujímavé pre fanúšikov, ale mne osobne sa to nepáčilo. V tretej tretine sme si naše vedenie chceli už len postrážiť, no domáci nám pripravili krušné chvíle. Skorigovali na rozdiel jedného gólu a my sme sa museli brániť. Našťastie sme to ubojovali a máme tri body." Góly: 30. R. Lelkeš (M. Hudec, Cardwell), 37. Kytnár (Saarinen, Cardwell), 47. Brabenec (Cardwell, Čaládi), 55. Sandgren (Brabenec, Čaládi), 57. Cardwell (Brabenec, Čaládi) - 7. Uram (z tr. strieľania), 11. Rób. Huna (Ri. Huna, Ru. Huna) Vylúčení: 3:6 na 2 min, presilovky: 1:0, oslabenia: 0:0 Rozhodovali: Müllner - Šefčík, Junek, 1524 divákov Nové Zámky: J. Chovan - V. Čížek, Sandgren, Cardwell, Drtina, Martin Chovan, Mäkinen, Maier, Sucharda - M. Paulovič, Brabenec, Čaládi - J. Tibenský, M. Hudec, Saarinen - R. Lelkeš, Kytnár, Fábry - Lavrovs, Dominik Rehák, Pitule Liptovský Mikuláš: Križan - Stehlík, Burzala, Mezovský, T. Nádašdi, Makovský, M. Šiška, Moravčík, Kadlubiak - J. Sukeľ, Stümpel, Števuliak - M. Uram, M. Sukeľ, Kriška - Richard Huna, Róbert Huna, Rudolf Huna - Uhrík, Kabáč Štefan Mikeš, tréner HC Nové Zámky: "Predviedli sme výkon dvoch tvárí. Do zápasu sme síce naskočili dobre, ale súper si vytváral šance z protiútokov. Hral veľmi rýchlo a jednoducho. My sme znervózneli a prestali sme hrať to, čo sme si dohodli. Prvá tretina bola slabá, druhú sme začali presilovkou piatich proti trom, čo sme si ani nevšimli, pretože sme ju nezahrali tak, ako sme chceli. Potom sme sa však upokojili a začali sme hrať nátlakový, dobrý hokej. Vytvárali sme si šance, chalani dávali do toho všetko a hrali veľmi zodpovedne. Nakoniec sa nám podarilo streliť aj góly. Ten druhý - vyrovnávajúci - bol vyslovene silou vôle. Sme radi, že to vyšlo, pretože po prvej dvadsaťminútovke som mal obavy. Zlom v zápase pripisujem hlavám hráčov. Sme trochu labilní, chalani musia získať sebadôveru. Aj dnes, keď sa im to podarilo, ich hra vyzerala úplne inak." Róbert Spišák, tréner MHk 32 Liptovský Mikuláš: "Zápas mal svoju úroveň. Začali sme výborne, viedli sme 2:0. V druhej tretine sme však inkasovali po hrubej individuálnej chybe v obrannom pásme, kde sme puk zbytočne odovzdali súperovi, a ten znížil na 2:1. Boli sme často vylučovaní a takticky nedisciplinovaní. V tretej tretine, keď sme dostali tretí gól, sme otvorili hru, čo protivník využil a domov ideme bez bodov." Góly: 32. J. Jurík (Juraško, Marek Hovorka), 53. Holovič (Stupka) - 26. M. Dudáš (Deyl, J. Milý), 38. Suja (J. Milý, Hrčina), 63. Tibor Varga (Suja, L. Nagy) Vylúčení: 5:5 na 2 min, presilovky: 2:2, oslabenia: 0:0 Rozhodovali: P. Jonák - Stanzel, Holienka, 1609 divákov Žilina: T. Tomek - Juraško, D. Brejčák, Denis Rehák, Gutwald, Macejko, Drábek, Mendrej, Prokop - Matis, Marek Hovorka, L. Handlovský - Š. Novotný, Húževka, J. Jurík - Stupka, Holovič, R. Konečný - Švihálek, Ondruš, Rogoň Košice: Habal - Deyl, M. Dudáš, Koch, E. Šedivý, Jankovič, L. Matejka, R. Hruška, Vašíček - L. Nagy, Suja, Bicek - J. Milý, Boltun, Hrčina - Tibor Varga, T. Klíma, Šoltés - P. Bartoš, Vrábeľ, M. Novotný Milan Jančuška, tréner Žiliny: "Videli sme zaujímavý a dramatický zápas. Mali sme viacero šancí, ktoré sme mohli premeniť na gól, ale proti bol brankár Habal, ktorý podal vynikajúci výkon. Súboj sa skončil zaslúženou remízou v riadnom hracom čase, škoda následného vylúčenia, aj tých ďalších počas stretnutia. Mrzí ma, že sme sa so starým rokom nerozlúčili víťazstvom, ale berieme aj bod. Košice majú veľmi dobré mužstvo, musíme sa s tým zmieriť a pripraviť sa na ďalší duel." Rostislav Čada, tréner Košíc: "Bolo to vyrovnané a bojovné stretnutie, ktoré sa skončilo spravodlivou remízou v riadnom hracom čase. Našou najlepšou činnosťou v zápase bola obrana. V predĺžení sme využili ponúknutú možnosť presilovky a odvážame si vďaka tomu dva body." Góly: 15. D. Krejči (L. Novák, Puliš), 49. J. Majdan (Hraško, T. Valenta) - 3. Bagin (Mlynarovič), 5. Kroták (R. Suchý, Matúš Paločko), 46. Kroták (R. Suchý) Vylúčení: 5:5 na 2 min, presilovky: 0:1, oslabenia: 0:0 Rozhodovali: D. Konc, M. Novák - Jobbágy, Korba, 1398 divákov Zvolen: Šimko - D. Krejči, M. Novák, T. Valenta, Hraško, Plechanov, Dubeň, Habšuda, Hataš - L. Novák, Puliš, P. Zuzin - J. Majdan, L. Jurík, Klhůfek - Šišovský, Síkela, J. Žilka - Marcinek, Jakubík, J. Tatár Poprad: Šúrek - Š. Fabian, Guľajev, Dinda, R. Suchý, Postnikov, A. Ježek, Lubor Pokovič, Bagin - Henderson, Zagrapan, Lichanec - Matúš Paločko, T. Troliga, Kroták - Vašaš, Murček, D. Bondra - Štrauch, Mlynarovič, Matej Paločko Milan Staš, tréner Zvolena: "Hneď v úvode prišla ľadová sprcha v podobe dvoch inkasovaných gólov. Po dohovore sme konečne začali hrať, ale súper dobre bránil stredné pásmo a ťažko sme sa dostávali do útoku. Dostali sme síce hostí v ďalšom priebehu pod tlak, ale niekedy sme vypadávali, a to hlavne v oslabeniach. Vyrovnávajúci gól visel na vlásku, no nepomohla ani power-play, či predtým pekné kombinácie a šance. Musíme si uvedomiť, že hokej sa hrá šesťdesiat a nie iba päťdesiat minút." Marcel Ozimák, tréner Popradu: "Začali sme veľmi dobre, organizovane. Dali sme pritom aj dva góly a súpera sme v prvej tretine skoro do ničoho nepustili. Potom to bol skôr opatrný hokej. Keď sme sa však dostali na 3:1, tak sme inkasovali lacný gól a zbytočne sme zdramatizovali zápas. Záver sme i so šťastím ustáli. Pre nás je dôležité, že sme získali tri body."


Čanecký po druhej etape na Okolo Slovenska: Dnes som robil vrátnika

NITRA. Víťazom 2. etapy na 60.+1. ročníku cyklistických pretekov Okolo Slovenska z Banskej Bystrice do Nitry (172 km) sa stal Talian Matteo Malucelli z tímu Androni-Sidermec. Dnes som robil ´vrátnika´, ako hovoríme cyklistovi, ktorý zostáva posledný za šprintérom. Moja úloha je taká, že ak by šprintér stratil pozíciu, musím ho dotiahnuť naspäť do ´vláčika´. Čas víťaza bol 4:11:50 h. Druhý skončil v šprinte veľkej skupiny jazdcov líder celkovej priebežnej klasifikácie Slovinec Jan Tratnik (CCC Sprandi Polkowice) a po tretie miesto si došpurtoval jeho krajan Matej Mugerli (Amplatz-BMC). Slováci sa v koncovke etapy výraznejšie nepresadili. Najlepší z nich Marek Čanecký z tímu Amplatz-BMC skončil na 32. priečke. Lídrom pretekov zostal Tratnik. "Dnes som robil ´vrátnika´, ako hovoríme cyklistovi, ktorý zostáva posledný za šprintérom. Moja úloha je taká, že ak by šprintér stratil pozíciu, musím ho dotiahnuť naspäť do ´vláčika´. Celkovo to bolo dnes svižné, každý tím sa pokúšal dostať do úniku. Ostré tempo sa jazdilo až po Zvolen, kde sme sa totálne potrhali a tam na prvom vrchole na Breznici odišli vpredu dvaja jazdci. V tíme sme mali ísť na nášho Slovinca, nakoniec špurtoval ten, čo bol pred ním - Matej Mugerli. Zajtra nás čaká dlhá etapa, bude to veľmi ťažké. Kolumbijčania aj Slovinci určite budú útočiť," uviedol Marek Čanecký. Bielo-modro-červený dres pre najlepšieho Slováka si udržal aj po druhej etape Patrik Tybor z Dukly Banská Bystrica, ktorého v cieli klasifikovali na 36. pozícii. 10. júna: Nitra - Trnava - 3. etapa (222,1 km) - 3 rýchlostné prémie - 4 horské prémie 11. júna: Trnava - Trnava - 4. etapa (152,5 km) - 3 rýchlostné prémie "Etapa bola zo začiatku celkom rýchla, veľa pretekárov sa snažilo dostať do úniku, čo sa až po kopec nepodarilo nikomu. Potom už CCC udržiavalo na nich normálnu stratu, v závere ich dotiahli," zhodnotil Tybor dojmy z piatku. Priebeh: Cyklisti sa v piatok vybrali z Banskej Bystrice smer juhozápad Slovenska. V stúpaní na prvú horskú prémiu na Železnej Breznici (26,5. km) sa ocitli v úniku Kolumbijčan Egan Bernal (Androni Sidermec) a Portugalčan Ricardo Vilela (Manzana Postobón). Postupne si podľa "live" sekcie portálu okoloslovenska.com vybudovali až 4-minútový náskok a rozdelili si body aj na prveh rýchlostnej prémii v dejisku tohtoročného spoločného šampionátu Čechov a Slovákov v Žiari nad Hronom (46,8 km). Po tretie miesto si tam z pelotónu došpurtoval líder pretekov Jan Tratnik. Druhú vrchársku prémiu na Salamandre (74,5. km) vyhral bez boja Vilela, vedúcu dvojicu už vtedy stíhal osamotený Talian Marco Zamparella (Amore & Vita-Sella SMP). Nasledovala rýchlostná prémia v Banskej Štiavnici a triumf talentovaného Kolumbijčana Bernala, budúceho kolegu Chrisa Frooma v tíme Sky. Na Zamparellu sa dotiahol jeho tímový kolega Albánec Redi Halilaj, v polovici etapy zaostávali za vedúcim duom približne o 1 minútu. Aj na vrchole stúpania v Sedle Peciny (84,7 km) bol ako prvý Vilela a celkovo si v piatok pripísal na vrchárskych prémiách 11 bodov. Náskok dvojice utečencov sa pomaly zmenšoval, 40 km pred cieľom klesol pod 1 minútu. Neskôr sa obe skupinky spojili a posledná rýchlostná prémia v Zlatých Moravciach (142,5 km) sa stala korisťou Zamparellu. Hlavné pole pravidelne ukrajovali z náskoku štvorice a 10 km pred cieľom to bolo už len 20-30 sekúnd. Napokon únik nevydržal až do konca a v špurte sa presadil Talian Malucelli. Do druhej etapy pretekov Okolo Slovenska nastúpilo 142 cyklistov z 25 tímov a 28 krajín. O kvalitný športový zážitok sa budú až do nedele starať jazdci z 5 prokontinentálnych tímov (PCT), 16 kontinentálnych zoskupení (CT) a 4 národných reprezentácií (NT). Medzi nimi figuruje aj jediné profesionálne slovenské družstvo UCI - Dukla Banská Bystrica patriace do kategórie CT. Celkový víťaz na Okolo Slovenska bude známy v nedeľu 11. júna v historickom centre Trnavy. V hre je 738 bodov do rebríčka UCI a tiež finančné odmeny v celkovej sume 30 455 eur. Celkový víťaz získa prémiu 3000 eur, víťaz každej etapy sa môže tešiť na 1300 eur celkové poradie:


Vo viacerých častiach Slovenska hrozí povodeň z topiaceho sa snehu

Meteorológovia vydali výstrahy pre topiaci sa sneh.

BRATISLAVA. Slovenský hydrometeorologický ústav (SHMÚ) upozorňuje, že v niektorých regiónoch Slovenska hrozí povodeň z topiaceho sa snehu a dažďa. V tejto súvislosti vydal výstrahu prvého stupňa. Uvádza to na svojej webovej stránke. Hydrologické výstrahy z topiaceho sa snehu platia pre Nové Mesto nad Váhom, Trenčín, Ilavu, Púchov, Považskú Bystricu a Bytču, Žilinu - Rajčanku, Žilinu - sever, Martin, Turčianske Teplice, Ružomberok, Kysucké Nové Mesto a Čadcu. "Vzhľadom na výskyt ľadochodu, topiaceho sa snehu a predpovedaných dažďových zrážok je predpoklad vzostupu vodných hladín na tokoch s možnosťou dosiahnutia a prekročenia vodných stavov zodpovedajúcich stupňom povodňovej aktivity a vybrežovania, hlavne na malých tokoch," spresnili meteorológovia. "Pri dosiahnutí hladiny zodpovedajúcej stupňu povodňovej aktivity a pri vydaní výstrahy na nebezpečenstvo povodne neodporúčame využívať tok na rekreačnú plavbu," zdôrazňuje SHMÚ. Vývoj hydrologickej situácie bude priebežne aktualizovaný.


Minulý rok sa ma pokúšali zabiť, tvrdí šéf rumunskej vládnej strany

Dragnea vyhlásením rozprúdil diskusiu i špekulácie.

BUKUREŠŤ. Predseda rumunskej vládnucej Sociálnodemokratickej strany (PSD) Liviu Dragnea tvrdí, že bol vlani terčom zmareného pokusu o atentát. V Rumunsku týmto vyhlásením rozprúdil diskusiu i špekulácie, informovala v stredu agentúra AP. Dragnea ešte v utorok pre rumunskú televíznu stanicu Antena 3 povedal, že atentát prišli do Bukurešti v apríli 2017 spáchať štyria cudzinci, ich zámer sa však podarilo prekaziť. Za ich pokusom podľa Dragneu stojí miliardár a filantrop George Soros. Líder opozičnej Strany ľudového hnutia (PMP) Eugen Tomac vzápätí prirovnal Dragneovo tvrdenie k vyjadreniu niekdajšieho rumunského diktátora Nicolae Ceausesca. Ten totiž krátko pred svojou popravou v decembri 1989 tvrdil, že jeho pád zosnovali zahraniční agenti. Generálna prokuratúra uviedla, že vo veci pokusu o atentát, o ktorom hovorí Dragnea, nebolo vedené nijaké vyšetrovanie. Dragnea, ktorý je najvplyvnejším politikom krajiny a tiež predsedom dolnej komory parlamentu, sa v súlade s platnou legislatívou nemôže stať rumunským premiérom. V roku 2016 ho totiž podmienečne odsúdili pre podvod, ktorého sa mal dopustiť v súvislosti s referendom z roku 2012.


Dohoda o obrane medzi USA a emirátmi vstúpila do platnosti

Krajiny budú pokračovať v užšej spolupráci v oblasti obrany a bezpečnosti.

WASHINGTON. Spojené štáty americké a Spojené arabské emiráty (SAE) v stredu oznámili, že dohoda o spolupráci v obrane medzi oboma krajinami vstúpila do platnosti. Informovala o tom agentúra DPA. V spoločnom stanovisku poradcu amerického prezidenta pre národnú bezpečnosť Johna Boltona a korunného princa Muhammada bin Zájida Nahjána uvádza, že dohoda "posilní koordináciu vo vojenskej oblasti medzi USA a SAE, pričom v kritickom období ešte viac zintenzívni už aj tak stabilné vojenské, politické a ekonomické partnerstvo". Obe krajiny budú podľa vyhlásenia pokračovať "v užšej spolupráci v záležitostiach obrany a bezpečnosti" a budú podporovať "snahy oboch krajín udržať bezpečnosť v oblasti Perzského zálivu". Bolton pricestoval do SAE v utorok. Jeho návšteva prišla v čase, keď medzi Washingtonom a Iránom panuje zvýšené napätie.


NASA zverejnila mapu nočnej Zeme. Pozrite sa, ako rástli mestá

Vedci odstránili z máp požiare aj sneh, vidieť tak výpadky elektriny počas katastrof aj tmu v Sýrii.

NASA po piatich rokoch zverejnila nové snímky nočného povrchu Zeme. Očistila ich však od prirodzených zdrojov svetla ako je Mesiac či požiare. Satelitné snímky tak môžu slúžiť aj ako príklad toho, ako ľudstvo za posledné roky osídľuje Zem a ako sa neustále zväčšujú mestá. Výskumný tím z projektu Earth Observing Satellite Data and Information System (EOSDIS) pracoval na tom, aby sa dáta z nočnej Zeme dali integrovať aj do interaktívnej mapy. Tím musel do úvahy brať aj vplyvy ako sezónnu vegetáciu, sneh či oblaky. Vďaka infračervenému rádiometru VIIRS a fínskemu satelitu dokázali vedci určiť zmeny v intenzite svetiel za posledné roky. „Vďaka VIIRS môžeme monitorovať krátkodobé zmeny spôsobené narušením dodávky elektriny, ako konflikty, búrky, zemetrasenia či výpadky,“ hovorí v tlačovom vyhlásení vedúci tímu NASA Miguel Román. NASA tak mohla sledovať napríklad výpadky spôsobené hurikánom Matthew v Karibiku a na juhovýchode USA. Zmeny vo svete si môžete pozrieť aj v interaktívnej mape na stránke NASA. Stredná Európa: Izrael, Sýria a Irak: India:


Snažím sa byť vzorom pre mladú generáciu, vraví Federer

BRATISLAVA. Na profesionálnom tenisovom okruhu ATP je od roku 1998, na svojom konte má 20 grandslamových titulov a stal sa jednou z najuznávanejších osobností športovej histórie. Švajčiar Roger Federer navonok neukazuje žiadne hviezdne maniere a vždy si nájde čas aj na svojich fanúšikov. Svojim príkladným správaním sa na kurte i mimo neho snaží ovplyvniť aj nastupujúcu generáciu hráčov, čo potvrdzujú aj jeho slová z tlačovej konferencie pred turnajom v čínskom Šanghaji. "Z veľkej časti sa snažím ísť príkladom pre novú generáciu hráčov. Uvedomujem si, že mám šancu a silu motivovať a inšpirovať mladšie deti, byť pre ne dobrým príkladom. Je to niečo, čo som vždy ocenil a považoval za veľmi pekné," cituje slová 39-ročného Federera oficiálny web ATP.  Rodák z Bazileja vo svojom vyhlásení istým spôsobom apeloval aj na hráčov, aby sa nevyhýbali stretnutiam s fanúšikmi a naďalej im robili radosť. "Keď vám niekto položí otázku, skúste mu odpovedať. Keď vás niekto požiada o fotku, pokúste sa to urobiť. Pre každého fanúšika to znamená veľmi veľa, pretože je to možno prvýkrát, čo vás vidí alebo možno cestoval zďaleka, aby mal šancu byť blízko vás a niečo sa opýtať," pokračoval Federer, ktorý už niekoľkokrát vyhral hlasovanie fanúšikov o najobľúbenejšieho tenistu planéty. V čínskom Šanghaji sa predstaví ôsmykrát, pričom z predošlých siedmich účastí si odniesol dve turnajové trofeje. V tejto sezóne má zápasovú bilanciu 49:7 a verí, že v druhom najväčšom meste Číny by ju mohol ešte vylepšiť. "Mám náročný žreb, no cítim, že mi zostalo ešte dosť energie na to, aby som dosiahol dobrý výsledok," dodal Federer. Jeho úvodným súperom na turnaji bude Španiel Albert Ramos-Viňolas, ktorému má švajčiarsky tenisový velikán čo vracať. V Šanghaji dosiahol Federer najhorší výsledok v roku 2015, keď ho v druhom kole zdolal práve 31-ročný rodák z Barcelony. Ramos-Viňolas prekvapujúco uspel v zápase 1. kola, keď v pondelok zdolal Chorváta Marina Čiliča.


Trump ustúpil od svojej hrozby strieľať na migrantov

Prezident USA stupňuje svoju rétoriku zameranú voči prisťahovalcom.

WASHINGTON. Americký prezident Donald Trump ustúpil v piatok od svojej predchádzajúcej hrozby, že vojaci budú strieľať na migrantov, ktorí na nich pri pokuse prejsť ilegálne cez mexicko-americké hranice budú hádzať kamene. "Nepovedal som strieľať," uviedol. "Nebudú musieť strieľať. Čo nechcem, je, aby títo ľudia hádzali kamene". Trump povedal novinárom v Bielom dome, že migranti hádžuci kamene a žiadajúci o štatút utečenca na južnej hranici USA budú "uväznení na dlhý čas". Vo štvrtok Trump dostal otázku, ako budú tisíce vojakov, ktorých vyslal na hranicu, reagovať, ak na nich budú migranti hádzať kamene. Odpovedal, že hádzanie kameňov sa bude považovať za smrteľnú hrozbu. Povedal, že skupina tisícov migrantov, ktorá sa vydala na cestu zo Strednej Ameriky do USA, už "kruto a násilne" hádzala kamene na mexických policajtov. "My si to nenecháme. Ak chcú hádzať skaly na našu armádu, naša armáda im to vráti... Povedal som im (vojakom), považujte to (kameň) za pušku. Ak budú hádzať kamene, ako to robili voči mexickej armáde a polícii, tvrdím, berte to ako pušku," povedal Trump. Americký prezident podľa agentúry AFP v týchto dňoch - pred blížiacimi sa voľbami do Kongresu - denne stupňuje svoju rétoriku zameranú voči prisťahovalcom. Opozičných demokratov pritom obviňuje z toho, že chcú otvoriť hranice záplavám "chuligánov" či "znásilňovačov". Trumpove opakované tvrdenia o akcii proti "invázii" sú podľa AFP zamerané na skupinu tisícov migrantov smerujúcich k hraniciam USA, ktorí sa momentálne nachádzajú v Mexiku. Veľká časť migrantov, ktorí sa pokúšajú nezákonne vstúpiť cez Mexiko do USA, pochádza zo Salvádora, Hondurasu a Guatemaly. Mnohí sa na túto nebezpečnú cestu vydali, aby unikli vysokej úrovni chudoby a násilia vo svojich vlastiach.


Poslanci budú opäť voliť kandidátov na ústavných sudcov v máji

Nominácie možno predkladať do 15. apríla.

BRATISLAVA. Predseda Národnej rady (NR) Andrej Danko (SNS) vypísal ďalšiu voľbu kandidátov na ústavných sudcov. Má sa uskutočniť na májovej schôdzi, ktorá sa začne 9. mája. Nominácie možno predkladať do 15. apríla do 16.00 h. Vyplýva to z rozhodnutia zverejneného na webstránke parlamentu. Parlament už volil kandidátov dvakrát, stále však nevybral dosť uchádzačov. V prvom hlasovaní nezvolili poslanci nikoho, v druhom vybrali osem kandidátov, z ktorých má prezident vymenovať nových sudcov Ústavného súdu. Má z nich vybrať štyroch. Naďalej však nebude na Ústavnom súde plný počet sudcov (13). Parlament mal zvoliť 18 kandidátov a ponúknuť ich prezidentovi. Na takom vysokom počte sa však nedokázali poslanci zhodnúť. Poslanci tak musia voliť znovu. Momentálne sú na Ústavnom súde štyria sudcovia, deviatim sa skončilo funkčné obdobie v polovici februára.


V Argentíne zomrel španielsky generálny prokurátor Maza

Maza vzniesol obvinenia zo vzbury, protištátnej činnosti a zneužitia verejných financií voči Puigdemontovi.

MADRID. Vo veku 66 rokov zomrel v sobotu v Buenos Aires španielsky generálny prokurátor José Manuel Maza, ktorý inicioval trestné stíhanie bývalých členov katalánskej regionálnej vlády na čele s Carlesom Puigdemontom. Informovala o tom agentúra AP s odvolaním sa na vyhlásenie Španielskej vlády. Španielska súkromná tlačová agentúra Europa Press uviedla, že Maza zomrel v argentínskej metropole Buenos Aires, kde ho hospitalizovali s bližšie nešpecifikovanou infekciou. Maza vzniesol koncom októbra obvinenia zo vzbury, protištátnej činnosti a zneužitia verejných financií voči Puigdemontovi, podpredsedovi jeho vlády Oriolovi Junquerasovi a ďalším 12 členom katalánskeho kabinetu. Za tieto zločiny môžu byť spomínaní predstavitelia na základe španielskych zákonov odsúdení na desiatky rokov väzenia.


Trenčín inkasoval ďalší debakel. Nečudujem sa, že na nás pískajú, tvrdí tréner

Úradujúci majster uspel v Košiciach, po ôsmich mesiacoch sa vrátil do súťažného diania Michal Handzuš.

POPRAD. Domáci hokejisti HK Poprad zvíťazili 6:3 nad hráčmi MsHK Doxxbet Žilina v zápase utorkového 35. kola slovenskej Tipsport ligy. Poprad je s 52 bodmi v strede tabuľky, Žilina má o tri body viac a je štvrtá. Hokejisti MHk 32 Liptovský Mikuláš zvíťazili presvedčivo 8:3 nad hráčmi HK Dukla Trenčín. Po tri kanadské body získali v drese domácich Martin Kriška (1+2) a Jozef Stümpel (2+1). Trenčín je na chvoste tabuľky - patrí mu desiate miesto a má 38 bodov, Liptovský Mikuláš je v strede poradia s 51 bodmi. Hráči HK Nitra zvíťazili 4:1 na ľade HC Košice. Košiciam naďalej patrí druhé miesto v tabuľke (73 bodov), tretia Nitra má na ne už len päťbodové manko (68 b.). Hokejisti HC Nové Zámky zvíťazili 4:2 nad hráčmi MHC Martin. Martin figuruje s 50 bodmi na ôsmej priečke, ktorá zaručí účasť v play-off. Nové Zámky majú 45 bodov a sú na deviatej pozícii. Hráči HKM Zvolen zvíťazili 4:3 v utorkovom derby na ľade HC ‘05 iClinic Banská Bystrica. Zaujal návrat skúseného banskobystrického centra Michala Handzuša, ktorý odohral súťažný duel po viac než ôsmich mesiacoch. Tridsaťdeväťročný majster sveta z Göteborgu a víťaz Stanleyho pohára s Chicagom naposledy súťažne hral 22. apríla 2016 v šiestom súboji neúspešného finále ostatného play-off proti HK Nitra. Tipsport liga - 35. kolo: Góly: 15. Henderson (Zagrapan, Lichanec), 32. Lichanec (Henderson, Zagrapan), 40. Zagrapan (Guľajev, Lubor Pokovič), 46. Štrauch (P. Svitana, Mlynarovič), 58. P. Svitana (Štrauch, Mlynarovič), 60. Š. Fabian (P. Svitana, Mlynarovič) - 4. Stupka (R. Konečný, Holovič), 6. Stupka (Holovič, R. Konečný), 59. L. Handlovský (Švihálek, Marek Hovorka) Vylúčení: 2:5 na 2 min, presilovky: 2:1, oslabenia: 0:0, rozhodovali: Jura - Gajan, Gavalier, 1658 divákov Poprad: Šúrek - Š. Fabian, Guľajev, Dinda, A. Ježek, Postnikov, Krempaský, Lubor Pokovič, Vašaš - Henderson, Zagrapan, Lichanec - Matúš Paločko, T. Troliga, Kroták - Matej Paločko, Murček, D. Bondra - Štrauch, Mlynarovič, P. Svitana Žilina: T. Tomek - Juraško, D. Brejčák, Denis Rehák, Gutwald, Prokop, Drábek, Mendrej, Váňa - Matis, Marek Hovorka, L. Handlovský - Š. Novotný, Húževka, J. Jurík - Stupka, Holovič, R. Konečný - Švihálek, Ondruš, Rogoň František Štolc, asistent trénera Popradu: "My sme veľmi radi, že sme zvládli domáci novoročný zápas. Súper využil naše individuálne chyby a rýchlo sme prehrávali. Stále sme si ale verili, že to dokážeme otočiť. Pomohol nám gól v prvej tretine. V druhej sme po veľkom tlaku dali dva góly a otočili výsledok. V tretej tretine sme pozornou hrou kontrolovali priebeh. Sme radi, že sme zvládli takého ťažkého súpera." Milan Jančuška, tréner Žiliny: "Myslím si, že rozhodujúci moment bol za stavu 0:2 v prvej tretine, keď Matis išiel sám na bránku. Mohol dať gól, ale následne fauloval. Veľmi som sklamaný z dnešného zápasu a výkonu." Góly: 11. Stümpel (Kriška, M. Uram), 14. Kriška (T. Nádašdi, Mezovský), 19. M. Sukeľ (M. Uram, Kriška), 28. Vybíral (Uhrík, Stümpel), 31. Stümpel (J. Sukeľ, Števuliak), 38. Róbert Huna (Rudolf Huna), 52. Burzala (M. Sukeľ), 60. Rudolf Huna (Róbert Huna) - 1. J. Ručkay (Holenda), 25. Bulík (R. Tománek, Bagin), 46. Sojčík (Bezúch, R. Tománek) Vylúčení: 5:5 na 2 min, presilovky: 2:2, oslabenia: 1:0, rozhodovali: Kalina - Jobbágy, Bogdaň, 1350 divákov Liptovský Mikuláš: A. Nagy - Stehlík, Burzala, Mezovský, T. Nádašdi, Makovský, M. Šiška, Moravčík, Kadlubiak - J. Sukeľ, Stümpel, Števuliak - M. Uram, M. Sukeľ, Kriška - Richard Huna, Róbert Huna, Rudolf Huna - Uhrík, Kabáč, Vybíral Trenčín: Kutej - Bohunický, Bagin, J. Danko, Holenda, Trška, Drgoň, Šefčík, Pavúk - Marcel Hossa, Sojčík, Bezúch - J. Ručkay, Bulík, J. Gašparovič - Denis Hudec, J. Švec, R. Tománek - Meidl, A. Tužinský, Ján Pardavý ml. Róbert Spišák, tréner Liptovského Mikuláša: "Gól v úvode nás poznačil, potom tam bolo veľa nepresností. Prišli presilovky, po ktorých sme sa dokázali dostať do vedenia. Boli sme výborní v útočných a herných činnostiach, kde sme sa dokázali presadiť a zaslúžene sme vyhrali." Josef Turek, tréner Trenčína: "My sme odohrali slabý zápas. Naši hráči už dlhodobo hrajú zápasy na 70 percent ich výkonnosti. Nepoznám ten dôvod, pretože hokej by sa mal hrať pre fanúšikov. Mne sa to v poslednej dobe nezdá, preto sú aj tie prehry. Vôbec sa nečudujem fanúšikom, že pískajú na mňa a na hráčov." Góly: 55. E. Šedivý (Hričina, J. Milý) - 8. Marek Slovák (Cope, Mezei), 38. Macík (J. Štefanka, J. Šiška), 42. J. Šiška (J. Štefanka, Pupák), 52. Marek Slovák (Milam) Vylúčení: 2:7 na 2 min, presilovky: 0:0, oslabenia: 0:1, rozhodovali: Snášel, Orolín - Smrek, Bednár, 4286 divákov Košice: Habal - Deyl, M. Dudáš, Šmach, E. Šedivý, Koch, L. Matejka, Vrábeľ, Vašíček - L. Nagy, Suja, Bicek - J. Milý, Boltun, Hričina - Tibor Varga, T. Klíma, Šoltés - P. Bartoš, Jenčík, M. Novotný Nitra: Halo - Ordzovenský, Milam, Mezei, Rais, Meland, Pupák, Piačka, Korím - M. Tvrdoň, Marek Slovák, Cope - Blackwater, Krištof, H. Ručkay - Macík, J. Štefanka, J. Šiška - Ondrušek, L. Paukovček, Bajtek Rostislav Čada, tréner HC Košice: "Dnes sme za súperom zaostávali najmä v jednoduchosti a v efektivite. Hrali sme pomaly, zložito a strácali sme veľa pukov. Súper to dokázal využiť. Napriek tomu, že sme to nevzdali a bojovali sme, bojovnosť a úsilie dnes na víťazstvo nestačili." Andrej Kmeč, tréner HK Nitra: "Dnes sme podali výborný kolektívny výkon na čele s brankárom. Hráči dodržiavali pokyny, ktoré sme si povedali. Bolo vidieť, že chcú dokázať, že aj vonku vieme a chceme vyhrávať. Patrí im veľká vďaka za to, čo odovzdali a že v sebe prebudili nasadenie a emócie, ktoré im v niektorých zápasoch u súperov chýbali." Góly: 3. Sandgren (Brabenec), 7. R. Lelkeš (Drtina, Saarinen), 17. R. Lelkeš (M. Hudec, Saarinen), 60. Saarinen (Drtina, M. Hudec) - 3. Surovka (P. König, Markovič), 38. Surovka (Markovič) Vylúčení: 2:5 na 2 min, presilovky: 3:1, oslabenia: 0:0, rozhodovali: D. Konc - Gegáň, Šefčík, 1154 divákov Nové Zámky: J. Chovan - V. Čížek, Sandgren, Cardwell, Drtina, Martin Chovan, Mäkinen, Maier, Sucharda - M. Paulovič, Brabenec, Čaládi - J. Tibenský, M. Hudec, Saarinen - Tábi, R. Lelkeš, Fábry - Lavrovs, Dominik Rehák, Pitule Martin: Dzubina - Pulli, J. Tabaček, Brňák, Rusina, P. König, Pacalaj, M. Dvořák, Salija - P. Koyš, Heizer, B. Rapáč - R. Varga, Galamboš, Korostin - Markovič, R. Dlouhý, Surovka - R. Mráz, Jurášek, D. Rzavský Štefan Mikeš, tréner HC Nové Zámky: "Sme samozrejme radi, že sa nám podarilo bodovať. Dôležité bolo, že sa nám podarilo na gól súpera veľmi rýchlo odpovedať. Do pár sekúnd sme vybojovali presilovú hru, ktorú sme hneď využili. Veľmi dôležité boli aj naše následné góly z dorážok. V presilovkách sme sa tlačili do jednoduchej koncovky. Podarilo sa nám to, boli sme veľmi radi. Naopak, v druhej tretine sme sa trochu uspokojili, súpera sme pustili do šancí. S tou hrou spokojní nemôžeme byť. V tretej tretine sme sa vrátili k pôvodnej hre. Bol to veľmi bojovný duel. To, že sa nám podarilo vyhrať takýto zápas hodnotím veľmi pozitívne, sme veľmi spokojní." Pavel Paukovček, tréner MHC Martin: "Do dnešného zápasu sme vstúpili veľmi dobre, dali sme gól. Žiaľbohu, prišli naše vylúčenia, v ktorých dal súper tri góly v rade, čo rozhodlo o zápase. Za druhú a tretiu tretinu nie je chlapcom čo vyčítať, pretože sme produkovali hokej, aký sme chlapcom nadiktovali. Snažili sa, bojovali, žiaľ nemali sme to športové šťastie. Síce sme to zdramatizovali, no už sa nám nepodarilo vyrovnať. Zápas sme prehrali v oslabeniach." Góly: 13. Buc (Hickmott, I. Ďatelinka), 19. Hickmott (Kafka, Maione), 41. Zigo (Cebák, Lamper) - 34. L. Novák (Klhůfek, D. Krejči), 40. Šišovský (L. Jurík, J. Majdan), 46. J. Majdan (Šišovský, Hraško), 59. Šišovský (J. Majdan, L. Jurík) Vylúčení: 3:2 na 2 min, presilovky: 1:1, oslabenia: 0:0, rozhodovali: Baluška, J. Konc - Holienka, Rojík, 2841 divákov Banská Bystrica: Košarišťan - Wishart, Maione, Matuškin, P. Luža, Cebák, I. Ďatelinka, Tamáši, Ťavoda - Buc, Truchno, Hickmott - Bortňák, Handzuš, Kafka - Lamper, Zigo, T. Matoušek - Róth, M. Češík, Belluš Zvolen: S. Baroš - D. Krejči, M. Novák, T. Valenta, Hraško, Plechanov, M. Ivan, Habšuda, Dubeň - L. Novák, P. Zuzin, Klhůfek - J. Majdan, L. Jurík, Šišovský - Síkela, S. Petráš, J. Žilka - Marcinek, Jakubík, J. Tatár Vladimír Országh, tréner B. Bystrice: "Ten rozhodujúci gól padol po situácii jeden na jedného, v skrumáži, možno náš brankár bol vtlačený do bránky, na posúdenie bol videorozhodca. Nastúpil už aj Michal Handzuš, je to hráč, ktorý vždy pomôže, no aj on potrebuje čas. Začali sme dobre, aj v druhej tretine sme mohli náskok zveľadiť, potom na nás prišiel útlm. Zbytočne sme si predlžovali striedania, tempo opadlo, individuálne chyby súper trestal. Tretí gól nás povzbudil, mali sme aj dostatok šancí na ďalší. Záver sme nezvládli, to sa nám nemôže stávať, aby nás takto pretlačili. Som nespokojný, zbytočnými chybami sme darovali súperovi body." Milan Staš, tréner Zvolena: "Väčšinu zápasu sme sa bránili, prehrávali sme, povedali sme si niečo v šanci a hráči sa prestali báť hrať hokej. Prišli šance, vyrovnali sme, od tej chvíle sme len čakali na príležitosť. Bystrica nás dostala pod tlak, boli sme na pokraji síl, no podarilo sa nám streliť šťastný gól. Ďakujem všetkým, najmä Šišovskému, ktorý podal asi životný výkon." Peter Šišovský, strelec rozhodujúceho gólu: "Bol to pre nás super zápas, dali sme do toho všetko. Konečne po diskutabilnej situácii sa šťastie priklonilo aj ku mne a celému tímu. Vedel som, že puk bol skôr za bránkovou čiarou ako ma natlačil hráč, no stať sa mohlo všeličo. Takéto víťazstvo si veľmi ceníme, hráme o každý bod a tieto tri sú pre nás mimoriadne vzácne." Michal Handzuš, útočník B. Bystrice: "Nechali sme súpera vrátiť sa do hry. Mne sa hralo ku koncu lepšie, mal som dve čisté šance, škoda. Nastúpil som skôr ako som predpokladal, v mužstve vypadli dvaja hráči a ja som potreboval už hrať. Máme veľmi dobré mužstvo, nie je náhoda, že sme prví. V auguste som sa rozhodol, že budem pokračovať, dva - tri mesiace som sa najskôr pripravoval na suchu. Je to ako naskočiť do rýchlika, v prvej tretine som sa s pukom ani nestretol, no zlepšovalo sa to. Máme veľmi dobrú partiu, teraz nám to nevyšlo, v podstate sa však neustále pripravujeme na play off. Rozhodca je pán na ľade, vraj to bolo pri rozhodujúcom góle o natlačení hráča, my sme to však videli inak. Čo sa týka mojej zmluvy, najskôr budem hrať bez nej, po dvoch zápasoch už s ňou. A keďže nemôžem hrať úplne zadarmo, tak opäť ako v predchádzajúcich dvoch rokoch bude znieť na jedno euro."


Zrkadlo bude ľudí pri nakupovaní obliekať do virtuálneho oblečenia

O patent na múdre zrkadlo požiadala firma Amazon.

BRATISLAVA. Nákup oblečenia cez internet so sebou prináša značnú nevýhodu. Nový odev si nemôžete vyskúšať a môže sa stať, že dostanete nesprávnu veľkosť. Predstavte si, že by ste sa iba pozreli do zrkadla a v odraze by ste sa videli priamo v novom oblečení. Amazon si dal tento týždeň patentovať múdre zrkadlo, ktoré by mohlo ľudí obliekať do virtuálneho oblečenia. Zrkadlo využíva zmiešanú realitu a spolieha sa na systém kamier, projektorov, displejov, zrkadiel a svetiel. Dokopy dokážu pridávať vrstvu pixelov na váš pohybujúci sa obraz v reálnom čase. Obraz budete vidieť z každého uhla. Keď sa človek pozrie do zrkadla, uvidí odraz seba a svojho okolia a prenesené obrazy zo zariadenia, ktoré vyzerajú ako súčasť obrazu, povedali vynálezcovia podľa webu GeekWire. Na zrkadle teda ľudia nemusia vidieť iba seba v novom oblečení. Môžu sa preniesť pomocou zmiešanej reality aj na iné miesta, napríklad na pláž alebo k nejakým svetovým pamiatkam. Nie je isté, či sa zrkadlo niekedy dostane do výroby. Amazon svoje patenty nekomentuje, až kým sa z nich nestanú reálne produkty. Patent mohol vzniknúť aj na základe softvéru Body Labs, ktorý Amazon odkúpil minulý rok v októbri. Softvér dokáže okrem iného vytvárať presné 3-D avatary pre hry a oblečenie.


Karlove Vary vysoko zdolali Pardubice. Gríger prispel dvomi gólmi a stal sa prvou hviezdou zápasu

PRAHA. Hokejisti Karlových Varov zdolali v utorkovom stretnutí českej extraligy Pardubice vysoko 8:0. V drese domácich strelil dva góly Dávid Gríger a vyhlásili ho za prvú hviezdu zápasu. Hostia museli na duel povolať juniorov, keďže kabínu zasiahla črevná viróza. Karlove Vary sú v tabuľke druhé o dva body za vedúcim Brnom. Strelecky sa presadil aj Rastislav Dej v drese Vítkovíc, ktorý otvoril v 2. min skóre duelu so Zlínom a prispel k tomu, že slovenský brankár Marek Čiliak odchytal iba prvú tretinu. Domáci napokon vyhrali v moravskom derby 4:3 po nájazdoch. Góly: 44. a 50. GRÍGER, 9. Koblasa, 13. Křemen (GRAŇÁK), 15. Stříteský, 24. Polák, 25. Kohout, 25. Vondráček Góly: 14. a 48. Vondrka (pri prvom asistoval SKALICKÝ), 34. a 52. Stránský, 51. Ševc – 2. Tomeček (HECL) Góly: 45. Helt – 35. Kaňák, 59. Kracík, 60. Eberle Góly: 2. DEJ, 11. Werbik, 18. Roman (TRŠKA), rozhodujúci sam. nájazd - 6. Kubiš, 16. Šlahař, 25. Gazda /Marek Čiliak (Zlín) odchytal 20 min a kryl 9 striel./


Kažimír: Pre veriteľov nie je pred voľbami Grécko dobrá téma

Rokovania medzi gréckou vládou a medzinárodnými veriteľmi sú už niekoľko mesiacov na bode mrazu,.

BRUSEL. Ministri financií eurozóny sa stretli na rokovaniach v Bruseli v nádeji, že sa im podarí prelomiť patovú situáciu týkajúcu sa plánu finančnej pomoci Grécku. Rokovania medzi gréckou vládou a medzinárodnými veriteľmi sú už niekoľko mesiacov na bode mrazu, čo vyvoláva znepokojenie finančných trhov. Šéf Euroskupiny Jeroen Dijsselbloem uviedol, že netreba hovoriť o akejsi kríze v súvislosti s rokovaniami o Grécku. Upozornil, že táto krajina robí hospodárske reformy, v ktorých treba pokračovať a posilniť ich, čo je v záujme Grécka, aj v záujme eurozóny. Aj slovenský minister financií Peter Kažimír (Smer) pripomenul, že hospodárske výsledky Grécka boli za minulý rok lepšie, než sa čakalo. Dal za pravdu šéfovi Európskeho stabilizačného mechanizmu (ESM) Klausovi Reglingovi, že Grécko vďaka neočakávane pozitívnemu rozpočtovému vývoju bude potrebovať menšiu finančnú pomoc od medzinárodných veriteľov, než sa dohodlo v treťom záchrannom balíku. "Je to dobrá správa pre Euroskupinu, ale kľúčové je to pre Grécko. Za to, čo urobili. Ich výsledky hospodárenia za minulý rok sú lepšie, ako boli plánované," skonštatoval Kažimír. Minulý týždeň (16.2.) grécka vláda naznačila možnosť "principiálnej politickej dohody" počas rokovaní Euroskupiny, alebo aspoň "dohodu o dohode" s jej hlavnými veriteľmi - Európskou centrálnou bankou (ECB) a Medzinárodným menovým fondom (MMF). Kažimír upozornil, že súčasné rokovania nie sú stavané na takúto dohodu, ale potvrdil nevyhnutnosť návratu expertov zo strany veriteľov do Atén. Dijsselbloem sa pred novinármi trochu snažil zľahčiť otázku európskeho volebného roku, keď v spojitosti s gréckou krízou poukázal, že každý rok sa niekde v Únii konajú voľby. Kažimír však priznal, že veriteľské krajiny, ktoré tohto roku čakajú dôležité voľby, ako sú Holandsko, Francúzsko či Nemecko, sú vystavené istému riziku, pretože "Grécko nie je dobrá téma v predvolebnej kampani". Túto skutočnosť by si podľa jeho slov mala uvedomiť aj grécka vláda. Grécka strana si je vedomá, že na získanie ďalšej tranže z tretieho programu finančnej pomoci dohodnutého v roku 2015 potrebuje jasnú dohodu s medzinárodnými veriteľmi. Teoreticky má Grécko čas na dosiahnutie dohody do júla, dovtedy musí splatiť svoje pohľadávky vo výške sedem miliárd eur. MMF, ktorý sa finančne podieľal na prvých dvoch záchranných balíkoch pre Grécko (2010 a 2012), sa teraz nenáhli zúčastniť sa aj na treťom programe. MMF nezdieľa reformný optimizmus eurozóny, ktorá ráta s ambicióznym rozpočtovým prebytkom Grécka - na úrovni 3,5 percenta HDP v roku 2018. Menový fond prebytok odhaduje v tomto roku len na 1,5 percenta. O posune v spoločných postojoch EÚ a MMF v otázke tretieho balíka pre Grécko budú rokovať v stredu v Berlíne nemecká kancelárka Angela Merkelová a šéfka MMF Christine Lagardeová. V ten istý deň do Berlína pricestuje aj predseda Európskej komisie Jean-Claude Juncker. "Bude to stretnutie silných dám k téme, ktorá je veľmi dôležitá. Nečudujem sa tomu stretnutiu, pretože pre Nemecko pred voľbami je dôležité vyriešiť rébus, či s MMF, alebo bez MMF", uviedol v závere Kažimír.


Gál využije súťaž na prenájom novej budovy, ktorú zorganizovala Žitňanská

Najvýhodnejšie ponuky poskytli Penta a J&T.

BRATISLAVA. Ministerstvo spravodlivosti využije súťaž na prenájom novej administratívnej budovy, ktorú zorganizovala vlani bývalá ministerka Lucia Žitňanská. Oznámil to jej nástupca Gábor Gál (obaja Most-Híd) s tým, že podrobnosti priblíži v krátkom čase. Rezort tak opustí budovu na Župnom námestí v Bratislave, o ktorú sa delí s Najvyšším súdom SR a presťahuje sa do nových priestorov prenajatých od súkromníka. Neskôr bude mať možnosť si svoju časť zatiaľ nešpecifikovaného kancelárskeho komplexu odkúpiť. Sťahovanie by sa mohlo uskutočniť už na budúci rok. Spolu s ministerstvom by malo nájsť nové sídlo aj Centrum právnej pomoci. "Do finále sa dostalo to, že som sa rozhodol, že niektorý z tých návrhov podpíšem," uviedol minister v stredu 16. mája po zasadnutí z vlády. Vysvetlil, že ho k rozhodnutiu dotlačila nepriaznivá priestorová situácia ministerstva aj Najvyššieho súdu, z ktorého predsedníčkou sa stretol tento týždeň. "Ten problém stále z mesiaca na mesiac eskaluje. My máme problém s tým, že máme rozbehnuté projekty, potrebujeme prijať zamestnancov a už ich nemáme kde dať," ozrejmil. Medzi viacerými ponukami sa napokon ako najvýhodnejšie ukázali developerské projekty dvoch veľkých finančných skupín, medzi ktorými sa vo finále rozhodovalo. Podobne ako Žitňanská, aj Gál zvažoval, či sa presťahovať na takúto adresu, keďže to môže verejnosť vnímať kontroverzne. Iným riešením by bola výstavba vlastnej budovy, tu bola odrádzajúca časová nepriateľnosť, minister to odhadol na päť až šesť rokov. Exministerka Žitňanská oznámila 14. júla 2017, že spúšťa výber novej administratívnej budovy pre svoj rezort. K tomuto kroku pristúpila po tom, ako sa nepodarilo nájsť v hlavnom meste vhodný verejnoprávny priestor. Súťaž bola otvorená, rezort si vyhradil právo nevybrať žiadnu ponuku. Kancelárske priestory chcel rezort prenajímať s neskoršou možnosťou odkúpenia. Do súťaže prišlo celkom 11 ponúk, do druhého kola postúpilo deväť. Sťahovanie chcela pôvodne Žitňanská zrealizovať najneskôr do konca marca 2019. Ministerka neskôr vyhlásila, že pri výbere nového sídla bude zohľadňovať aj to, akí koneční užívatelia výhod sú za developermi, ktorí ministerstvu predložili ponuky.


Export hovädzieho mäsa do Únie sa má zvýšiť, Trump podpísal dohodu

Dohoda zníži bariéry v Európe a americkým farmárom a rančerom rozšíri prístup na trh.

WASHINGTON. Americký prezident Donald Trump v piatok (2. 8.) ohlásil dohodu, ktorá zvýši export hovädzieho mäsa do Európskej únie (EÚ). Trump v Bielom dome podpísal dohodu, ktorá "zníži obchodné bariéry v Európe a americkým farmárom a rančerom rozšíri prístup na trh". Dohoda by podľa Úradu obchodného predstaviteľa prezidenta USA mala takmer strojnásobiť bezcolný vývoz hovädzieho mäsa z USA do EÚ na 420 miliónov USD (378,2 milióna eur) zo 150 miliónov USD. "Toto je úžasné víťazstvo pre amerických farmárov, rančerov a, samozrejme, pre európskych spotrebiteľov," povedal Trump. Dohoda prichádza v čase, keď na poľnohospodárstvo v USA má negatívny vplyv obchodná vojna s Čínou. Trump sa snaží zmenšiť jej ekonomické a politické škody pred voľbami v roku 2020. Jeho administratíva nedávno ohlásila balík pomoci vo výške 16 miliárd USD pre farmárov, ktorých zasiahol obchodný konflikt. Dohodou o vývoze hovädzieho mäsa sa Trump snaží znížiť napätie v obchodnom spore s EÚ. Jeho administratíva už tento rok odložila rozhodnutie o zavedení ciel na dovoz áut a autodielcov z Európy. (1 EUR = 1,1106 USD)


Porovnali sme masážne sedačky v BMW za 200-tisíc a Suzuki za 13-tisíc

Lacné autá dostávajú výbavu tých drahších.

Technológie, ktoré sa predstavia v najdrahších vlajkových lodiach prémiových značiek, si po pár rokoch nájdu cestu aj do menších a lacnejších modelov. Nie nadarmo sa hovorí, že ak chcete vidieť, akú výbavu budete mať v aute o päť rokov, máte sa pozrieť do nového Mercedesu-Benz triedy S. Podobný je aj prípad nového Suzuki Ignis. Ignis má vo výbave autorádio a navigáciu s dotykovým displejom, systém upozorňujúci na opustenie jazdného pruhu či bezkľúčové otváranie dverí a štartovanie. Týmito prvkami môže smelo konkurovať aj takým autám, ako je BMW 760Li Excellence. Za cenu jedného BMW si pritom môžete - podľa verzie - kúpiť 16 až 24 Ignisov. (Poznámka: Masážne sedadlo nie je súčasťou štandardnej výbavy modelu Suzuki Ignis.)


Afganec v Nemecku zavraždil ženu pred jej deťmi, dostal doživotie

TRAUNSTEIN. V Nemecku odsúdili v piatok na doživotie muža, ktorý zavraždil moslimku, keď konvertovala na kresťanstvo. Informovala o tom agentúra DPA. Súd v bavorskom meste Traunstein na juhu Nemecka rozhodol, že závažnosť prípadu je tak vysoká, že do úvahy pripadá jedine doživotný trest. Muža by mohli po 15 rokoch z väzenia prepustiť, čo je však nepravdepodobné, píše DPA. Obvinený muž vlani v apríli dopichal na smrť 38-ročnú ženu pred jej dvoma synmi vo veku päť a 11 rokov. K vražde došlo pred supermarketom v malom bavorskom meste Prien am Chiemsee na juhu Nemecka. Muž, ktorému v krajine zamietli žiadosť o azyl, a jeho obeť pochádzali z Afganistanu a poznali sa len krátko. Podľa obžaloby šlo o obdobu verejnej popravy. Obhajca žiadal pre muža mierny trest vzhľadom na jeho "mimoriadne životné okolnosti", keďže vyrastal obklopený násilím, krvou a smrťou. Odsúdený sa rodine obeti ospravedlnil, dodala vo svojej záverečnej reči na súde obhajoba.


Matovič pozval v mene Zlatice Kušnírovej na obed lídrov opozície

Minúta po minúte

Video

Môže ich to oslabiť

Výzva opozícii

Komentár Tkačenka

Podcast

Označil ju ako maják boja proti korupcii.

BRATISLAVA. Predseda OĽaNO Igor Matovič predstavil Zlaticu Kušnírovú ako hlavnú podporovateľku jeho platformy Odvážne. V jej mene tiež pozval na spoločný obed lídrov demokratických opozičných strán. Urobil tak na tlačovej besede s tým, že na obede sú vítané strany SaS, KDH, SMK, koalícia Progresívne Slovensko/Spolu a Za ľudí. Stretnutie by chceli zorganizovať v budúci týždeň. Matovič skonštatoval, že stretnutie by ľuďom ukázalo, že vedia hľadať spoločné riešenie. Pred voľbami by tak mohli podľa jeho slov ľuďom ponúknuť "desatoro spoločného programu". Poznamenal, že ak by týchto šesť strán po budúcich parlamentných voľbách vytvorilo vládu, týchto desať bodov bude prijatých a ľudia sa slobodne rozhodnú, ktorej z nich viac veria. "Budú vedieť, že ktorúkoľvek z týchto strán budú voliť, tak desať konkrétnych bodov, na ktorých sa dohodneme, bude splnených," zdôraznil Matovič. Matovič doplnil, že vzhľadom na to, že PS a Spolu rovnako ako Andrej Kiska zatiaľ vylučujú spoluprácu so stranou Sme rodina, pri pozvaní na spoločný obed ju nespomenul. „Ja by som chcela, aby sa opozičné demokratické strany spojili, sadli si na spoločný obed a dohodli sa na spoločných riešeniach, aby toto všetko predostreli už pred voľbami, aby to nezostalo len pri sľuboch," povedala matka zavraždenej snúbenice novinára.Matovič na adresu Kušnírovej povedal, že je najsilnejším majákom boja proti korupcii na Slovensku. „Korupcii, ktorá spôsobila, že zomrela jej dcéra. Ukazuje, že máme mať odvahu a dodáva nám odvahu. Dnes všetci na Slovensku vedia, že Zlatica Kušnírová už nebojuje len za spravodlivé vyšetrenie dvoch vrážd, ale bojuje za spravodlivosť ako takú," dodal.


Rybár vychytal víťazstvo po nájazdoch a stal sa hviezdou duelu

Jurčova asistencia Springfieldu nepomohla.

NEW YORK. Slovenský brankár Pavol Rybár pomohol hokejistom Grand Rapids k triumfu nad Texasom 4:3 po nájazdovom rozstrele. Rybár vykryl 34 striel súpera a vyhlásili ho za druhú hviezdu zápasu. Do kanadského bodovania sa zapísal zo Slovákov iba Tomáš Jurčo, jeho Springfield však prehral v Hartforde 2:3. Toronto Marlies v zostave s Martinom Marinčinom prehralo s Syracuse, slovenský obranca zaznamenal dve strely. Nedarilo sa ani Binghamtonu, za ktorý nastúpil útočník Marián Studenič, s Belleville prehral 3:5. Dve strely na bránku súpera vyslal Marko Daňo, ale aj jeho Manitoba podľahla Lavalu 0:3.